
ತುಳುನಾಡ್‌ಡ್‌ ಪ್ರಾಕ್‌ಡ್‌ದಿಂಚಿ ನಮ್ಮ ಹಿರಿಯಾಕುಲು ಪಂಡೊಂದು ಬತ್ತಿಂಚಿ ಅಜ್ಜಿ ಕತೆಕಲು, 
ಪಾಡ್ದನದ ಕತೆಕುಲು ಒಂಜಿ ಕಾಲೊಡು ನಮ್ಮ ತುಳುವೆರೆಗ್‌ ಆಕ್‌ಲ್ಲ ಚರಿತ್ರೆನ್‌ ತೆರಿಪಾಯಿನ ಕಲ್ಬಾಯಿನ ವಿದ್ಕೆಲು 
ಕೋಟಿ ಚೆನ್ನಯೆರ್‌, ಸಿರಿ, ಅಬ್ಬಗೆ ದಾರಗೆ, ದೈವು ಪೂ೦ಜೆ, ಅಗೋಳಿ ಮಂಜಣೆ, ಪುಳ್ಕೂರು ಬಾಚೆ, ಪರತಿ 
ಮಂಗಣೆ ಇಂಚ ಏತೇತೋ ಅಂಜೊವು ಪೊಂಜೊವೆಲೆನ ಪುದರ್‌ಲೆನ್‌ ಕತೆಕ್‌ಲೆನ್‌ ನಮ್ಮ ಹಿರಿಯಾಕುಲು 
ಕೇಡೊಂದು ಕಲ್ತೊಂದು ಮಲ್ಲೆ ಆತೆರ್‌. ಒಂಜಿ ಕಾಲದ ಅಜ್ಜಿ ಅಜ್ಜೆರ್ನಕುಲು ಪುಳ್ಕಲೈಗ್‌ ಪನೊಂದಿತ್ತಿನ ಕತೆಕ್ಸೆಡ್‌ 
ಕುಸಾಲ್‌ ಇತ್ತ್‌೦ಡ್‌, ಕುಸೆಲ್‌ ಇತ್ತ್‌೦ಡ್‌, ಕನಕಟ್ಟುನ, ಗೈನ ಪುಟ್ಟಾವುನ ಶಕ್ತಿ ಇತ್ತ್‌೦ಡ್‌. ತೆಲ್ತ್‌ ತೆಲ್ತ್‌ದ್‌ 
ಬಂಜೀ ಉರ್ಕಾವುನ ಉಲ್ಲಾಸ ಇತ್ತ್‌೦ಡ್‌. ಇಂಚ ತೆಲಿಪುನ ಯೋಚನೆ ಮಲ್ಪುನ ಪೊಸ ಲೋಕೊಗು ಪೋಪುನ, 
ಪೊಸ ಸಾದಿ ಪತ್ತುನ, ಪೊಸ ವಿದ್ಯೆಲೆನ್‌ ತುಳುವೆರ್‌ ಕಲ್ತ್‌ದ್‌ನೆ ಅಕ್ಲೆನ ಅಜ್ಜಿ ಕತೆಕ್ಷೆಡ್ಡ್‌ ಇಂಚಿತ್ತಿ ಅಜ್ಜಿ ಕತೆಕ್ಕೆ, 
ಪಾಡ್ದನದ ಕತೆಕ್ಷೆ ರುಚಿನ್‌ ನಮ್ಮ ಪೊಸ ಕಾಲದ ತುಳುವ ಜೋಕ್ಷೆಗ್‌ ಪುಟ್ಟಾವೊಡು ಪನಿ ಆಸೆ ಕರ್ನಾಟಕ ತುಳು 
ಸಾಹಿತ್ಯ ಅಕಾಡೆಮಿದವು. ಅಂಚಾದ್‌ ಈ 20 ತುಳು ಕತೆ ಬೂಕುಲೆನ್‌ ತುಳು ಸಾಹಿತಿಲೆಡ ಬರೆಪಾದ್‌ ಕತೆಕ್‌ಲೆಗ್‌ 
ಬೋಡಾಪಿನ ಚಿತ್ರೊಲೆನ್‌ ಸೇರ್ಸಾದ್‌ ಬೂಕುಲೆ ಮೋನೆಲೆಗ್‌ ರಂಗ್‌ ಪಾಡ್ದಾನ್‌ ತುಳು ಜೋಕುಲೆ ಮಟ್ಟೆಲ್‌ಗೇ 
ಪಾಡೊಂದುಂಡು. 
ತುಳು ಸಾಹಿತ್ಯ ಅಕಾಡೆಮಿ 1994 ಟ್ಟ್‌ ಈ ಕತೆ ಬೂಕುಲೆನ್‌ ಬರೆಪವುನ ಯೋಚನೆ ಮಲ್ತ್‌ದ್‌ ದಕ್ಷಿಣ 
ಕನ್ನಡ ಜಿಲ್ಲಾ ಪಂಚಾಯತ್‌ಡೊಟ್ಟಿಗೆ ಸೇರ್‌ದ್‌ ಅಚ್ಚಿ ಮಲ್ಪುನ ಯೋಜನೆ ಇತ್ತ್‌೦ಡ್‌, 20 ಸಾಹಿತಿಲ್ಲಕುಲು 
ಅಕಾಡೆಮಿಡ್‌ ಸೇರ್ಡ್‌ ಚರ್ಚೆ ಮಲ್ತ್‌ದ್‌ ಈ ಬೂಕುಲೆನ್‌ ಬರೆದ್‌ ಕೊರೈರ್‌. ಬೇತೆ ಬೇತೆ ಕಲಾವಿದೆರ್ನಕುಲು ಈ 
ಬೂಕುಲ್ನ ಮೋನೆದ ಚಿತ್ರೊಲೆನ್ನ ಉಲಯದ ಚಿತ್ರೊಲೆನ್ನ ಬರೆದ್‌ ಕೊರೈರ್‌. ಅಂಡ 1995ಟ್ಸ್‌ ತುಳು ಸಾಹಿತ್ಯ 
ಅಕಾಡೆಮಿ ಅಸ್ತಿತ್ಪೊಡು ಇಜ್ಜ೦ದಿನೆಡ್ಡಾದ್‌ಲಾ, ೧೯೯೬ಟ್ಟ್‌ ಅಕಾಡೆಮಿಗ್‌ ಪೊಸ ಜು ಕೊರ್ನಗ ಜಿಲ್ಲಾ 
ಪಂಚಾಯತ್‌ನ ಯೋಜನೆ ಉ೦ತುದು ಪೋಯಿನೆಡ್ಡಾದ್‌ಲಾ ಬೊಕ್ಕ ಅಕಾಡೆಮಿದ ಪಣವುದ 
ತಾಪತ್ರಯೊಲೆಡ್ಡಾದ್‌ಲಾ ಈ 20 ಬೂಕುಲೆನ್‌ ಅಚ್ಚಿ ಮಲ್ಪುನ ಕೆಲಸೊ ದುಂಬು ದು೦ಬೇ ಪೋ೦ಡು. ಆಂಡ 
ಇತ್ತೆ ಎ೦ಚಲಾ ಮನಸ್‌ ಮಲ್ತ್‌ದ್‌ ಈ ಎಡ್ಡೆ ಕೆಲಸೊನು ಕೋಡಿ ಎತ್ತವೊಡು೦ದು ತುಳು ಸಾಹಿತ್ಯ ಅಕಾಡೆಮಿ 
ಈ 20 ಬೂಕುಲೆನ್‌ ಅಚ್ಚಿ ಮಲ್ತೊಂದುಂಡು. 





ಈ ಬೂಕುಲೆನ್‌ ಬರೆದ್‌ ಕೊರ್ತುನ ಮಾತ ತುಳು ಸಾಹಿತಿಲೆನ್ಸಾ, ಅವೆಕ್ಕ್‌ ಚಿತ್ರ ಬರೆದ್‌ ಕೊರ್ತಿ ಕಲಾವಿದೆರೆನ್ಲಾ 
ಅಕಾಡೆಮಿ ಮೋಕೆಡ್‌ ನೆನೆತೊ೦ದು೦ಡು. ಉಂ೦ದೆಟ್ಟ್‌ ಭೂತಾಳ ಪಾಂಡೆ ಕತೆ ಬೂಕುನು ಪೊರ್ಲುಡು ಮೊಡೆದ್‌ 
ಕೊರಿನ ಡಾ. ಪಾಲ್ತಾಡಿ ರಾಮಕೃಷ್ಣ ಆಚಾರ್‌ ಮೆರೆಗ್‌ ಅಕಾಡೆಮಿದ ಪುದರ್‌ಡ್‌ ಸೊಲ್ಮೆ ಸ೦ದಾವೊಂದುಲ್ಲೆ. 
ಈ ಬೂಕುಗು ಅಕ್ಬರ ಜೋಡಣೆ ಮಲ್ತ್‌ ಕೋರಿನ ಆಕೃತಿ ಕಂಪ್ಯೂಟರ್ಸ್‌ದ ಕಲ್ಲೂರು ನಾಗೇಶ್‌ ಬೊಕ್ಕ ನಳಿನಿ 
ಸುವರ್ಣ ಮೊಕ್ತೆಗ್ಲಾ, ಕಡಮೆ ಕಾಲೊಡು ಪೊರ್ಲು ಪೊಲಿಗೆಡ್‌ ಅಚ್ಚಿ ಮಲ್ತ್‌ಕೊರಿನ ಪ್ರಕಾಶ್‌ ಆಫ್‌ಸೆಟ್‌ 
ಬೈಕಂಪಾಡಿ ಇಂದೆತ್ತ ದನಿ ಕೆ.ಎಂ. ಶಂಕರ ಪ್ರಭು, ಬೊಕ್ಕ ಬಳಗೊದಕುಲೆನ ಸಹಾಯೊನು ಅಕಾಡೆಮಿ ಏಪಲಾ 
ನೆನೆತೊಂದುಂಡು. 


ಮಂಗಳೂರು 
25-5-1998 ಪ್ರೊ. ಬಿ.ಎ. ವಿವೇಕ ರೈ 

ಸುವರ್ಣ ಕರ್ನಾಟಕದೊ ಈ ವರುಷೊಡ್‌, ಭೂತಾಳ ಪಾಂಡ್ಯ ಬೂಕ್‌ನ್‌ ರಡ್ಡನೆ ಸರ್ತಿ ಅಚ್ಚಿ 
ಮಲ್ಪುನ ಅವಕಾಶ ಒದಗ್‌ದ್‌ ಬತ್ತ್‌ಂಡ್‌ಂದ್‌ ತೆರಿಪಾಯೆರೆ ಎಂಕ್‌ ಬಾರಿ ಸಂತೋಷ ಆಪುಂಡು. ಎಡ್ಡೆ ಕತೆಕ್ಕುಲು, 
ಸಾಹಿತ್ಕೊಲು ಓದುನಕ್ಷೆಗ್‌ ಮುಟ್ಟುಲೆಕೊ ಅಕಾಡೆಮಿ ರಡ್ಡನೆ ಅಚ್ಚಿಗ್‌ ಕೈ ಪಾಡ್ಜ್‌ಂದ್‌. ಸುರುತ ಗುರಿಕಾರ್ರೆ 
ಮುದಿಪುಡು ಪ್ರೊ. ಬಿ. ಎ. ವಿವೇಕ ರೈ ಮೇರ್‌ ಭೂತಾಳ ಪಾಂಡ್ಕ ಇನ್ನಿ ಕತೆ ಅಂಚನೆ ಬೂಕುಲೆನ್‌ ಬರೆಪಾದ್‌ 
ಅಚ್ಚಿ ಮಲ್ಪರೆ ಉಲ್ಲಾಸ ದೆತೊನುನ ನಿಜವಾದ್‌ಲಾ ಬಾರಿ ಎಡ್ಡೆ ವಿಷಯ. 


ತುಳುನಾಡ್‌, ಬೂಡ್‌ಡ್‌ ನಡತಿ ಕತೆಕ್ಕುಲು ದುಂಬುದ ಜೋಕುಲು ಬಾಲೆಲೆಗ್‌ ಮುಟ್ಟೊಡು, 
ಇನ್ನಿನವು ಅಕಾಡೆಮಿದ ಬಯಕೆ. ಅಂಚಾದ್‌ ಅಕಾಡೆಮಿದ ಕರಿನ ಸರ್ತಿದ ಬೂಕುಲು ಖರ್ಚಾದ್‌ ಇತ್ತೆ ಪಿರ ಅಚ್ಚಿ 
ಮಲ್ಪೆರೆ ಪಾಡ್ದಿನವು ಸುವರ್ಣ ಕರ್ನಾಟಕದ ಸುವರ್ಣ ಸಂದರ್ಭಂಡ್‌ ಪನೊಲಿ. 


ಡಾ. ಪಾಲ್ತಾಡಿ ರಾಮಕೃಷ್ಣ ಆಚಾರ್ರ್‌ ಮುಡೆಯಿ ಈ ಬೂಕುಡು ಬಜೀ ಜೋಕುಲೆಗ್‌ ಅತ್ತಂದೆ, 
ಹಿರಿಯಕ್ಲುಲ ಓದುಲೆಕ್ಕ ಈ ಕತೆನ್‌ ಪೊರ್ಲುಡು ನೆಯಿದ್‌ ಕೊರ್ತೆರ್‌. ಅರೆಗ್‌ ಎಂಕ್ಲೆ ಸೊಲ್ಮೆಲು. 


ಜಾನಪದೊದ ಈ ಕತೆಟ್‌, ತುಳುನಾಡ್‌ದ ಪೊರ್ಲು ಪೊರ್ಲುದ ರಂಗ್‌ ರಂಗ್‌ದ ಬೂಕುಲೆನ್‌ ಆಯ್ಕೆ 
ಮಲ್ತ್‌ ಅಚ್ಚು ಮಲ್ಲುನ ಬೇಲೆಗ್‌ ಕೈ ಪಾಡ್ನ. 


ಬೂಕುಲೆನ್‌ ಬರೆಯಿ ಡಾ. ಪಾಲ್ತಾಡಿದಾರೆಗ್‌ಲಾ, ಈ ಬೂಕುಗು ಪೊರ್ಲುದ ಚಿತ್ರ ಬರೆದ್‌ ಕೊರ್ನ 
ಶ್ರೀ ಮೋಹನ್‌ ಕುಮಾರ್‌ ಪೆರ್ಮುದೆ ಮೇರೆಗ್ಲಾ, “ಪವನ್‌ ಗ್ರಾಫಿಕ್ಸ್‌” ಪೊರ್ಲುಡ್‌ ಅಚ್ಚ್‌ ಮಲ್ತ್‌ ಕೊರ್ತೆರ್‌, 
ಅಕಲೆಗ್‌ಲಾ ಅಕಾಡೆಮಿದ ಸೊಲ್ಮೆಲು. 


ಮಂಗಳೂರು 


31-3-2007 ಯಮ್‌. ಕೆ. ಸೀತಾರಾಮ್‌ ಕುಲಾಲ್‌ 





ದುಂಬು ಅವುಲು ಅರಸುಲು ಆಳೊಂದು ಇತ್ತುದುವೆರ್‌. ಭೂತಾಳ ಪಾಂಡೆ ಪನ್ಪಿ ಅರಸು ಬಾರಿ 
ಪಿರಾಕ್‌ದ ಕಾಲೊಡು ಈ ಊರುನು ಆಳೊಂದಿತ್ತೆಗೆ. 'ಇನಿಕ್‌ ಕತೆಯಾವ೦ದಾ? ನನ ಜೆಪ್ಪುಗನಾ?" 
ಇದ್ಕಜ್ಜೆರೆ ನನ ಒಂತೆ ಪನ್ನೆ" ಪಂಡೆ ಭಾಸ್ಕರೆ. 


ಅರಸು ವೀರ ಪಾಂಡೆ 


ಪಾಂಡಿ ತುಳುನಾಡ್ದ ಬಡೆಕಾಯಿ ಭಾಗೊಡು ಎಲ್ಕ ಒಂಜಿ ರಾಜ್ಯ. ಆ ರಾಜ್ಕೋದ ಅರಸು 
ವೀರ ಪಾಂಡೆ. ಆಯೆ ಪುದರ್‌ಗ್‌ ಸರಿಯಾದ್‌ ಬೀರೆ. ತನ್ನ ಜನೊಕುಲೆನ್‌ ಬಾರಿ ಮೋಕೆಡ್‌ ತೂವೊಂದಿತ್ತೆ. 
ನ್ಯಾಯೊ ಧರ್ಮೊಡು ನಡತೊಂದಿತ್ತೆ. ಆಯನ ರಾಜ್ಕೊಡು ಸುಖ ಶಾಂತಿ ಐಸಿರಿ ದಿ೦ಜಿದಿತ್ತ್‌೦ಡ್‌. ಜನೊಕುಲು 
ಆಯನ್‌ ದೇವೆರ್‌೦ದೆ ಎನ್ಕೊ೦ದಿತ್ತೆರ್‌. ಆಯನ ಊರುಡು ದೈವ ದೇವೆರ್ಲೆಗ್‌ ಕಾಲ ಕಾಲೊಗು ಸರಿಯಾದ್‌ 








ಪೂಜೆ ಉಚ್ಚಯೊ ನಡತೊಂದಿತ್ತ್‌೦ಡ್‌. ಆಯೆ ಸೋಮನಾಥ ದೇವೆರೆನ ಮಲ್ಲ ಭಕ್ತೆ. ಅಂಚನೇ ಆಯೆ 
ದೈವೆಲೆನ್ಲಾ ನಂಬೊಂದಿತ್ತೆ. ಕುಂದೋದರ ಭೂತೊ ಆಯನ ಕುಲದೈವ. ಅರಸು ಶಾಂತ ಗುಣೊತ್ತಾಯೆ. 
ಜನೊಕುಲು ಅಯನ್‌ ಸೌಮ್ಮ ವೀರ ಪಾಂಡೆ ಪಂಡ್‌ದ್‌ ಬಿರ್ದೆಡ್‌ ಲೆತ್ತೊಂದಿತ್ತೆರ್‌. ಗುಣೊಕ್ಕು 
ಎರಕವಾಯಿನ ರೂಪೊಲಾ ಆಯಗಿತ್ಸ್‌೦ಡ್‌. ಮಲ್ಲ ಮನಸ್‌ದ ಪೊರ್ಲು ಸುರ್ಪೊದಾಯೆ. ದಿಂಜಿದಿ ಸ೦ಪೊತ್ತು 
ಮಲ್ಲಾದಿಗೆದ ಅರಸು ವೀರ ಪಾಂಡೈ. 


ಕೊಡಿ ಪರ್ಬೊ ಆಯನ ಊರುದು ಮಲ್ಲ ಪರ್ಬ. ಆ ಊರುದ ಸೋಮನಾಥ ದೇವಸ್ಥಾನೊಡು 
ಆನಿ ದೀಪೋತ್ಸವ. ಊರುದ ಮಾತ ಜನೊಕುಲು ಆನಿ ದೇವಸ್ಥಾನೊಡು ಕೂಡೊಡು. ಅರಸುಲಾ ಇತ್ತ್‌ದ್‌ 
ಉಚ್ಚಯೊ ನಡಪವುನ ರೂಢಿ. ಪ್ರತಿ ವರ್ಸೊದಲೆಕೊ ಆ ವರ್ಸೊಲಾ ಉಚ್ಚಯ ಬಾರಿ ಗೌಜಿಡ್‌ ನಡತ್‌ಂಡ್‌. 
ಓಲೋಲು ತೂ೦ಡಲಾ ದೀಪೊ. ದೇವೆರ್‌ ಬಾರಿ ಪೊರ್ಲುಡು ಐತ ಅತೆರ್‌. ಬ್ರಾಣೆರೆನ ಮ೦ತ್ರ ಕೇನೊ೦ದುಂಡು. 
ಗಂಟೆ ಜಾಗಂಟೆ ಕೊಂಬು ವಾದ್ಕೊ ಚೆಂಡೆ ಮದ್ದಲೆ ಸದ್ದು ಇಡೀ ದಿ೦ಜಿದ್‌೦ಡ್‌. ಅ೦ಜೆನ ಸಭೆ ಪೊ೦ಜೆವೆನ 
ಸಭೆ ನಿಲ್ಕೆ ಆದ್‌ ಉಂತ್ಕರೆಲಾ ಕೆಲವೆರೆಗ್‌ ಜಾಗೆದಾ೦ತೆ ಅತ್‌೦ಡ್‌. ಉಲಯೀದ ಪೂಜೆ ಆಯಿ ಬೊಕ್ಕ 
ಅಂಗಣ ಬಲಿ ಅಂಡ್‌. ಪುರೋಯಿತೆರ್‌ ಮಂತ್ರ ಪಂಡೆರ್‌. ತಂತ್ರಿಲು ತಂತ್ರ ತೂಕ್ಕೆರ್‌, ಚೆ೦ಡೆದಕುಲು 
ತೋ೦ಪಟ ಬೊಟ್ಕೆರ್‌. ವಾಲಗೊದಕುಲು ವಾದ್ಯ ಉರಿತೆರ್‌. ದೇವೆರ್‌ ಉಳಯಿ ಸೇರೈರ್‌. ಬೊಕ್ಕ ಪ್ರಸಾದ 
ವಿತರಣೆ, ಕೂಡಿ ಜನೊ ಬಟ್ಟಲ್‌ ಕಾಣಿಗೆ ಮಲ್ತೆರ್‌. ಅರಸು ಕುದ್ದು ದು೦ಬೊತ್ತುದು ಉ೦ತುದು ಮಾತ 
ಕಾರ್ಯ ನಡಪುಡುದು ಕೊರ್ಯೆ. ಕೂಡಿ ಜನ ಬಿರಿ ಬೊಕ್ಕ ಅರಸು ಮಂತ್ರಿನ್‌ ಕೂಡೊ೦ದು ಅರಂತಡೆ 
ಸೇರೈ. 

ಮನದನಿ ಕಾಂಡೆ ಮಂತ್ರಿ ಸುಬುದ್ಧಿ ಗುಪ್ತಾಲೋಚನೆದ ಕೋಣೆಗ್‌ ಬತ್ತೆ. ಅರಸುನು ಭೇಟಿ 
ಆಯೆ. ಆಕಸ್ಮಿತ್‌ ಆದ್‌ ಪಾತೆರ್ಕರೆ ಬತ್ತಿನ ಮಂತ್ರಿನ್‌ ತೂದು ಅರಸುಗು ಸೋಜಿಗ ಅಂಡ್‌. ಬತ್ತಿ 
ಮಂತ್ರಿನ್‌ ಕುಲ್ಕರೆ ಪಂಡ್‌ದ್‌ ಸುಕೊ ದುಕ್ಕೊ ವಿಚಾರ ಮಲ್ತೊಂಡೆ. ದುಂಬೆನಾನಿ ನಡತಿನ ದೀಪೋತ್ಸವದ 
ಬಗ್ಗೆ ಪಾತೆರೊ೦ಡೆರ್‌. ಉಚ್ಚಯೊ ಬಾರಿ ಪೊರ್ಲುಡು ಕರಿ೦ಡ್‌ ಪನ್ಪಿ ಊರುದಕುಲೆ ಅಭಿಪ್ರಾಯೊನು 
ಮಂತ್ರಿನ ಬಾಯಿಡ್ದ್‌ ಕೇ೦ಡೆ. ಅರಸುಗು ಬಾರಿ ಸಂತೋಸು ಅಂಡ್‌. ಈತ್‌ ಮಾತ ಪಾತೆರೊ ಕತೆ ಆಯಿ 
ಬೊಕ್ಕ ಸುಬುದ್ಧಿ ಅರಸುಡ ಮೆಲ್ಲ ಕೇಂಡೆ. 'ಅರಸುಲೆ ಈರ್‌ ಕೋಡೆ ದೇವೆರೆ ಪೂಜೆ ನಡತೊಂದುಪ್ಪಿ 
ಪೊರ್ತುಗು ಪೊಂಜೆ ಸಭೆಕ್‌ ದಿಟ್ಟಿ ಪಾಡೊ೦ದಿತ್ತರತ್ತೇ? ಏರೆಮಿತ್ತ್‌ ಕಣ್ಣ್‌ ಪಾಡ್ಕರ್‌ ಪನ್ಹೆ" ಮಂತ್ರಿನ 
ಪಾತೆರೊ ಕೇ೦ಡ್‌ದ್‌ ಅರಸುಗು ಒರ ದಿಗಿಲಾ೦ಡ್‌. "ಯಾನ್‌... ಯಾನ್‌... ಅಂಚಿ ಏಪ 
ತೂವೊಂದಿತ್ತೆ? ನಿನೆಪುಜ್ಜಿ ಅತ್ತಾ !" ಅರಸು ತಪ್ಪವೊನೈರೆ ತೂಯೆ. ಮಂತ್ರಿ "ಈರ್‌ ತೂವೊಂದಿತ್ತಿನ 
ಪೊಣ್ಣು ಏರ್‌೦ದೆ೦ಕ್‌ ಗೊತ್ತಾ೦ಡ್‌". ಮುಗುರು ತೆಲಿಕೆಡ್‌ ಮಂತ್ರಿ ಪನ್ನಗ ಅರಸುಗು ಒತ್ತೊನಂದೆ 
ಉಪಾಯ ಇಜ್ಜಿ. "ಅವು ಎಂಚ ಗೊತ್ತಾಂಡ್‌?" ಅರಸು ಕೇಂಡೆ. "ದಾರಗೆ ಸಾರೊ ಇತ್ತ್‌೦ಡಲಾ ಪುಣ್ಣಮೆದಾನಿ 
ತಿ೦ಗೊಳು ಮಾತ್ರ ತೋಜುನೆ ಅತ್ತಾ ಪನ್ನೆ. ಪಂಚ ದೀಟಿಗೆದೆದ್‌ರ್‌ ತಿಬಿಲೆ ತೋಜು೦ಡ ಪನ್ನೆ. ಕಮ್ಮನೆದಾಂತಿ 
ಪೂತ ಕೈತಡೆ ದುಂಬಿ ಪೋದು ಮುತ್ತು ಕೊರ್ಪುಂಡಾ ? ಈರ್‌ ಗೆ೦ದಾಳಿ ಲತ್ತ್‌ ಬೊ೦ಡೊಗು ಕೈಪಾಡ್ವ 
ರತ್ತ೦ದೆ ತಾರಯಿ ಕೆತ್ಯರೆ ಪೋವರ ಪನ್ಹೆ !" ಅರಸು ಬಾರಿ ಕುಸಿಟ್‌ ಕೊಂಡೆ ಕೆಬಿ ಮಲ್ತ್‌ದ್‌ ಕೇಂಡೆ. 

“ಅ೦ಚಾ೦ಡ ಆ ಪೊಣ್ಣು ಏರ್‌ ಪನ್ನೆ" ಮಂತ್ರಿಗ್‌ ಇತ್ತೆ ಪುಡಿ ತಿಕ್‌೦ಡ್‌. "ಹಾಂ ಅಂಚ ಬಲೆ, ಆಳ್‌ ನಮ್ಮ 
ಊರುದ ಮಲ್ಲ ಸಾವುಕಾರೆ ದೇವಪಾ೦ಡ್ಕನ ತಂಗಡಿ ಸತ್ಯವತಿ. ರೂಪೊ ಗುಣೊ ರಡ್ಡ್‌ಲಾ ಒರ್ಮೈೆತ್‌ದ್‌ 
ಬರ್ಬುನೆ ಬಾರಿ ವಿರಳೊ. ಸತ್ಯವತಿ ಈರೆನ ಸತ್ಯದ ಪಾಪುಗು ಕೈ ಸಾಂಗ್‌ ಅಪಿನೆಟ್‌ ದಾಲ ಅಲ್ಮಾನೊ ಇಜ್ಜಿ. 
ಈರೆನ ದಿಟ್ಟಿಗ್‌ ಆಳ್‌ ಬೂರೆ ಅವ್ವೊ೦ಜಿ ದೈವ ಯೋಗ". ಅರಸು ಮಂತ್ರಿನ ಪಾತೆರೊ ಅರ್ದೊಡೆ ತಡೆದ್‌ 
ಕೇಂಡೆ "ದೇವಪಾ೦ಡ್ಕೆ ಪ೦ಡ ಏರವು?" ಮಂತ್ರಿ ದುಂಬೊತ್ಯೆ, "ದೇವಪಾ೦ಡ್ಕೆ ನಮ್ಮೂರ್ದ ಕೋಟ್ಕಾಧೀಶೆ. 
ಕಡಲ ಬರಿತ್ತ ಉಳ್ಳಾಲ, ಮ೦ಗಳಾಪುರ, ಬಾರಕೂರು, ಬಸರೂರು, ಬೈಂದೂರು ಮುಟ್ಟಲ ಆರೆನನೆ ಬೇರೊ. 
ಗಟ್ಟದ ಮಿತ್ತ್‌ಡ್ಡ್‌ ಸಾಮಾನ್‌, ದವಸದಾನ್ಕೊ, ಮುಂಚಿ ಮಸಾಲೆ, ರೇಶ್ಮೆ ಕುಂಟು ಕನತ್‌ದ್‌ ಅರಬಿಲೆನ 
ಕಪ್ಪಲ್ಲ್‌ ದಿ೦ಜದ್‌ ಕಾಸ್‌ ಮಲ್ಬುನನೇ ಆರೆನ ಬೇಲೆ. ಅತೆ ಅತ್ತ್‌ ಬೇರೊದಕ್ಷೆ ಕೂಟೊದ ಗುರಿಕಾರೆ. ಊದ್ದ 
ದೇವಸ್ಥಾನೊಲೆಗ್‌ ಅರ್‌ ಮಲ್ರಿನಾತ್‌ ದಾನೊ ಏರ್ಲಾ ಈತಿನೇಟ ಮಲ್ತ್‌ಯಿಜೆರ್‌. ಈರ್‌ ಪೂತ ಕೊಪ್ಪಲೊದ 
ನಡುಟಿತ್ತಿ ತಾಮರೆಗೇ ಕಣ್ಣ್‌ ಪಾಡ್ದರ್‌. ರತ್ನರಾಶಿದ ನಡುಟಿತ್ತಿ ವಜ್ರೊಗೇ ಕೈ ಪಾಡ್ದರ್‌". ಅರಸುನ 
ಉಡಲ್‌ ಉರ್ಕರ್‌೦ಡ್‌. ಮೈ ಇರ್ಮೆನ ಅ೦ಡ್‌. ಏವುರೊ ಎಚ್ಚಾ೦ಡ್‌ "ಈರ್‌ ಏಪ ಅರೆಡ ಪಾತೆರ್ಬರ್‌ 
ಪನ್ಹೆ ?" "ಇನಿಯೇ ಕೇನುಗೊ, ಯಾನೇ ಪೋದು ಅರೆನ್‌ ಬರ್ಕರೆ ಪನ್ನೆ" ಪ೦ಡ್‌ದ್‌ ಮಂತ್ರಿ ಪಿದಾಡ್ಕೆ. 
ಅರಸುನ ಉಡಲ್‌ ಪುನಿದಾ೦ತಿ ಕಂಡೊದ ಲೆಕಾ೦ಡ್‌. 


ಸುಬುದ್ಧಿ ದೇವ ಪಾ೦ಡ್ಕಡ ಪೊಣ್ಣು ಕೇನ್ನಗ ಆಯಗ್‌ ಬಾರಿ ಸ೦ತೋಸು ಆಂಡ್‌. ತನ್ನ 
ತ೦ಗಡಿನ್‌ ಮದಿಮೆ ಮಲ್‌ ಕೊರ್ಕರೆ ಒತ್ತೊಂಡೆ. ಅರಂತಡೆದ ಮು೦ದಿಲ್‌ ಅಂಗಣೊಡು ಬಾರಿ ಅಂತರ 
ಚಪ್ಪರ ಪಾಡಯೆರ್‌. ಗುರ್ಜಿ ತೋರ್ಣೊಡು ಅಲಂಕಾರೊ ಮಲ್ತೆರ್‌. ಊರುಡ್ಡು ಊರೇ ಚಪ್ಪರೊಡು 
ನೆರೆಂಡ್‌. ಓಲು ತೂ೦ಡಲಾ ಕೊ೦ಬು ವಾಲಗೊ ಬೇಂಡ್‌ ಬಿಗಿಲ್‌. ಬೆಡಿ ಮರ್ದ್‌ ಗರ್ನಾಲ್‌ದ ಸದ್ದ್‌ಡ್‌ 
ಗಾಳಿ ಪೆರ್ಪು ಕಟ್ಟೆ೦ಡ್‌, ಸಿಂಗಾರೊದ ಮ೦ಟಮೆಡ್‌ ಸತ್ಯವತಿ ವೀರಪಾ೦ಡ್ಕನ ಕ್ಕೆ ಪತ್ಕೊಲು. ದೇವಪಾ೦ರಡ್ಕೆ 
ಬೊಡೆದಿ ಶಿವದೇವಿ ಸೇರ್ಡ್‌ ದಾರೆ ಮೈತ್‌ ಕೊರೈರ್‌. ಬತ್ತಿ ಜನೊ ಬಂಜಿನಿಲ್ಕೆ ನುಪ್ಪು ಕಜಿಪು ಪಾಯಸೊ 
ಭಕ್ಕೊ ಉಂಡೆರ್‌. ಕೈ ನಿಲ್ಕೆ ದಾನೊ ಧರ್ಮೊ ಪಡೆವೊ೦ದು ಪೋಯೆರ್‌. 


ವೀರ ಪಾಂಡೆ - ಸತ್ಯವತಿ ಅರ್ತಿ ಪಿರ್ಶಿಡ್‌ ಸುಕೊ ಸ೦ತೋಸುಡು ರಾಜ್ಕೋದ ಕರ್ತುತ್ತಿಗೆ 
ಮಲ್ರೊಂದಿತ್ತೆರ್‌. ಜನೊಕುಲು ಅಕುಲೆನ್‌ ಅಪ್ಪೆ ಅಮ್ಮೆಂದೆ ತೆರಿಯೊಂದಿತ್ತೆರ್‌. ಪಡಿಲ್ಕಾಡ್‌ಡ್‌ ಪೂರಾ 
ಬೆನ್ನಿ ಬೇಸಾಯೊ ಆಂಡ್‌. ವರ್ಸೊ ಒಂಜಿ ದಿ೦ಜೊಡಾ೦ಡ ಸತ್ಯವತಿ ಬ೦ಜಿ ನಾಲ್‌ ಆಯೊಲು. ಆಣ್‌ 
ಬಾಲೆ ಪೆದ್ಕೊಲು. ಬಾಲೆಗ್‌ ಜಯ ಪಂಡ್‌ದ್‌ ಪುದರ್‌ ದೀಯೆರ್‌. ಅರಸುನ ಸಂತೋಷದ ರೆಂಕೆಗ್‌ ಕುಡ 
ಪೊಸತೊಂಜಿ ಸುಯಿ ಬತ್ತಿಲೆಕ ಆಂಡ್‌. 


ವೀರಪಾಂಡೈ ರಾಜ್ಯ ಕಳೆಮೊಂಡೆ 
ಕಡಲ್ಲ ನೀರ್‌ಡ್‌ ಎರ್ತೆ ಜಪ್ಪೆಲ್‌ ಇತ್ತಿನನೆ. ಅಂಚನೆ ನರಮಾನ್ಮನ ಬಾಳ್ವೆಡ್‌ಲಾ ಸುಕೊ 

ದುಕ್ಕೊ ಒ೦ಜೆದ ಬೆರಿಕ್‌ ಕುಡ ಒಂಜಿ ತಾಗೊ೦ದೆ ಉಪ್ಪುಂಡು ಪನ್ಪಿನ ಸುಳ್ಳತ್ತ್‌. ವೀರ ಪಾ೦ಡ್ಕನ 
ಬದ್‌ಕ್‌ದ ಏರ್ತೆ ಮುಗಿಂಡೋಂದು ಪನ್ನಿ ಲೆಕ ಒಂಜಿ ಅನಿಷ್ಟ ಸೂಚನೆ ತೋಜಿ೦ಡ್‌. ಇತ್ತಿತ್ತಿಲೆಕನೇ 
ಮಂತ್ರಿ ಸುಬುದ್ದಿ ತೀರ್ಡ್‌ ಪೋಯೆ. ಸುಬುದ್ದಿನ ಮರಣೊ ಅರಸುಗು ಗ್ರಾಣೊಪತ್ತಿಲೆಕ ಅಂಡ್‌. ಸುಬುದ್ದಿ 
ದು೦ಬಾಲೋಚನೆದ ಬುದ್ದಿವಂತಿಕೆದಾಯೆ. ಕುಡ ಒರ್ಕನ್‌ ಆ ಜಾಗೆಡ್‌ ಕುಲ್ಲಯರೆಗ್‌ ಅರಸುಗು ಏರ್ದ್ಲಾ 
ತೋಜಿಜೆರ್‌. ಅರಸು ದುಃೊದ ಕಡಲ್ಡ್‌ ಮುರ್ಕ್ಕೆ. 


ಪಗೆ ಮಾನ್ಕೆರ್‌ ಎದ್ರಾಳಿ ಬ೦ಜಡುಪ್ಪೆನಗನೇ ಕಾಳಗೊ ಕೊರ್ಪುನಿ. ಉಂದು ಒಂಜಿ ಸೋಪವುನ 
ತಂತ್ರೊ. ಎಡ್ಡೆ ಕೆಲಸೊನು ಪುಗರುನಕುಲು ಒಂತೆ ಜನ. ಆಂಡ ಮಚ್ಚರೊಡು ಕಣ್ಣುರಿ ಪಡೆವುನಕುಲು 
ದಿಂಜ ಜನ. ಅಂಚ ಕಾತೊಂದಿತ್ತಿ ನಿರೆತ ಅರಸು ಚ೦ದ್ರಾ೦ಗದೆ ವೀರಪಾ೦ಡ್ಕನ ರಾಜ್ಕೊದ ಮಿತ್ತ್‌ 
ಆಕ್ರಮಣ ಮಲ್ತ್ರೆ. ವೀರ ಪಾಂಡ್ಕೆ ಕಬಿದ್‌ನ ದುಕ್ಕೊನು ಕುಡ್ತು ರಟ್ಟಯೆ. ಕತ್ತಿ ಪತ್ತ್‌ದ್‌ ಲಡಾಯಿಗ್‌ 
ಪಿದಾಡ್ಕೆ. ಚಂದ್ರಾ೦ಗದನ ದಂಡ್‌ ವೀರ ಪಾ೦ಡ್ಕನ ದಂಡ್‌ದೆದುರು ಸೋತುದು ಪಿರ ಜಾರ್‌೦ಡ್‌. ಚಂದ್ರಾಗದೆ 
ಪೋಡಿದ್‌ ಬಲಿತ್ತೆ. ಉ೦ದುವೆ ಪೊರ್ತುಗು ಮೂಡಯಿ ಗಟ್ಟದ ಮಿತ್ತ್‌ ಒಂಜಿ ಲಡಾಯಿ ಸುರು ಆಂಡ್‌. ಆ 
ಲಡಾಯಿಗ್‌ ದಂಡ್‌ ಕಡಪುಡ್ಡು ಕೊರೊಡು೦ದು ದೇವಪಾ೦ಡ್ಕಗೊಂಜಿ ಓಲೆ ಬತ್ತ್‌೦ಡ್‌. ಇಸ್ಟನ ಇಸ್ಟಾರ್ಕೊ 
ಈಡೇರ್ಸವುನ ಧರ್ಮೊ. ಅರಸುಗಟ್ಟದ ಮಿತ್ತ್‌ ತನ್ನ ದಂಡ್‌ ಕಡಪುಡ್ಡು ಕೊರೈ. 

ಈ ಪೊರ್ತು ತೂದು ಚಂದ್ರಾಂಗದೆ ಕುಡ ವೀರಪಾ೦ಡ್ಕನ ರಾಜ್ಕೊದ ಮಿತ್ತ್‌ ಆಕ್ರಮಣ 
ಮಲ್ತೆ. ಈ ಸರ್ತಿ ದಂಡ್‌ದ ಬಲೊ ಕಡಮೆ ಆಯಿನೆಡ್ಡಾವರೊ ವೀರಪಾ೦ಡ್ಕೆ ಸೋಪೊಡಾದ್‌ ಬತ್ತ್‌೦ಡ್‌. 
ಉಪಾಯೊ ಇದ್ಯಂದೆ ಅರ೦ತಡೆದ ಅದಿಕಾರೊ ಚಂದ್ರಾಂಗದಗ್‌ ಬುಡ್ಡು ಕೊರೈ. ಬೊಡೆದಿ ಬಾಲೆನ್‌ 
ಲೆತೊಂದು ಪಿದಾಡೈ. ನೆನ್ನ್‌ ತೂದು ಜನೊಕುಲು ಮುರ್ಕೊ ದೀದ್‌ ಬುಲಿತೆರ್‌. ಆ೦ಡ ವೀರ ಪಾಂಡ್ಕೆ 
ಸೋಲು ಗೇಲ್‌ನ್‌ ಸಮಾನೊಂದು ತೆರೆಯೊನುನಾಯೆ. ಬುಲಿಪುನಕುಲೆನ್‌ ಸಮದಾನೊ ಮಲ್ತ್‌ದ್‌ ಊರು 
ಬುಡುದು ಪೋಯೆ. ದೂರೊದ ಒಂಜಿ ಊರುದ ಅರಸು ವೀರಪಾ೦ಡ್ಕನ ದುಕ್ಕೊದ ಸ್ಥಿತಿನ್‌ ತೂದು ಆಸರೆ 
ಕೊರೈ. ತನ್ನ ರಾಜ್ಕೊಡು ಒ೦ಜಿ ಗ್ರಾಮೊ ಬುಡುದು ಕೊರ್ದು ಸುಖೊಟುಪ್ಪುಲ ಪಂಡೆ. 


"ಇನಿಕ್‌ ಕತೆ ಯಾವು. ರಾತ್ರೆ ಸುಮಾರಾ೦ಡ್‌ ನನ ನಿದೆರ್ಗ” ಪ೦ಡೆರ್‌ ಅಜ್ಜೆರ್‌. ಭಾಸ್ಕರಗ್ಲಾ 
ಕಣ್ಣ್‌ ಬುಡಿಯೆರೆ ಬ೦ಜ ಅಪೆದ್‌೦ಡ್‌. ದೇವಕಿಗ್‌ ಒಂಜಿ ನಿದ್ರೆ ಆದಿತ್ತ್‌೦ಡ್‌. 'ಆಂಡ್‌ ಅಜ್ಜೆರೆ ನಿದೆರ್ಗ" 
ಪಂಡ್‌ದ್‌ ಪುದೆಪು ಒಯ್ಕ್ತೊ೦ಡಲ್‌. 


ದೇವ ಪಾಂಡ್ಯ ಕಪ್ಪಲ್‌ ಕಟ್ಟಯೆ 


ರಾತ್ರೆದ ಪೊರ್ತುಗು ಉನಸ್‌ ಆಯಿ ಬೊಕ್ಕ ಅಜ್ಜೆರ್‌ ಪಿರ ಕತೆ ಮು೦ದುವರಿಸಯೆರ್‌. ಭಾಸ್ಕರೆ 
ದೇವಕಿ ಅಂಚಿ ಇ೦ಚಿಡ್ದ್‌ ಜೆತ್ತ್‌ದ್‌ ಕತೆ ಕೇನ್ಕರೆ ತಯಾರಾಯೆರ್‌. 


ಸಾವುಕಾರ ದೇವಪಾ೦ಡ್ಕನ ಸಂಪೊತ್ತು ಎಚ್ಚೊ೦ದೇ ಪೋ೦ಡು. ದೇವ ಪಾ೦ಡ್ಕನ ಪ್ರಾಣ 

ಮಿತ್ರೆ ನಾರಾಯಣೆ. ಆಯನ್‌ ಕೇನ೦ದ ಆಯನ ಒಪ್ಪಿಗೆ ಪಡೆವ೦ದೆ ದೇವ ಪಾ೦ಡ್ಕೆ ವಾ ಒ೦ಜಿ ಕಾರ್ಕೊಲಾ 
ಕೈಕೊನಯೆ. ಆಯೆ ಸಾವುಕಾರನ ವ್ಯಾಪಾರ ವಯಿವಾಟ್‌ಲೆನ್‌ ತೂವೊನುನ ಕಾರ್ಕಂತೆ. ವಾ ದಿಕ್ಕ್‌ಡೆ ಪೋ೦ಡ 
ಏತ್‌ ಲಾಭ ಪನ್ಪಿ ವಿಚಾರೊಲು ಪೂರ ಆಯಗ್‌ ಗೊತ್ತು. 


ಒಂಜಿ ದಿನೊ ನಾರಾಯಣೆಲಾ ದೇವ ಪಾಂಡ್ಕಲ ಕುಲೊಂದು ಬೇರೊದ ಬಗ್ಗೆ ಚರ್ಚೆ 
ಮಲ್ರೊಂದಿತ್ತೆರ್‌. ಪಾತೆರೊಂದಿತ್ತಿಲೆಕನೆ ನಾರಾಯಣಗೊ೦ಜಿ ಪೊಸ ಆಲೋಚನೆ ಬತ್ತ್‌ಂಡ್‌. 


"ಸಾವುಕಾರ್ರೆ, ಈರ್‌ ಈತ್‌ ಮಾತ ಬೇರ ವಯಿವಾಟ್‌ ಮಲ್ಬುವರ್‌. ಗಟ್ಟದ ಮಿತ್ತ್‌ಡ್ಡ್‌ ಕಡಲ ಬರಿ 
ಮುಟ್ಟ ಬೇರೊಡು ಈರೆನ್‌ ಮೀರ್‌ನಕುಲು ಬೇತೆ ಏರ್ಲಾ ಇಜ್ಜಿ. ಈರ್‌ ದಾಯೆ ಒಂಜಿ ಕಪ್ಪಲ್‌ 
ಕಟ್ಟಯರೆ ಬಲ್ಲಿ ?" 

"ಹಾಂ, ಅವು ಮಾತ ನಮಡ್ಡ್‌ ಅಪಿನ ಅತ್ತ್‌" 

"ಆವಂದೆ ದಾನೆ. ನಮಡ ದುಡ್ಡು ಇದ್ಕಾ ? ಅತ್ತ್‌ ಬುದ್ದಿ ಇದ್ಕಾ ?" 

"ಅವು ಮಾತ ಬಾರಿ ರಗಳೆದ ಬೇಲೆ. ಕಪ್ಪಲ್‌ ಕಟ್ಟ್‌೦ಡ ಅರಬಿಲೆಡ ಬೇರೊಡು ಪ೦ತೊ ಕಟ್ಟೊಡು. 
ಇತ್ತೆ ದಾಲ ಮಂಡೆ ಬೆಚ್ಚ ಇಜ್ಜಿ. ಬತ್ತಿನ ಸಾಮಾನ್‌ಲೆನ್‌ ದೆತೊನುವೆ. ಇತ್ತಿ ಸಾಮಾನ್‌ಲೆನ್‌ ಅಕುಲೆಗ್‌ 
ಅಂದಾಜಿದ ಬಿಲೆಕ್‌ ಮಾರುವೆ.ಆತೆ ಇತ್ತ್‌೦ಡ ತರೆ ಬೆಚ್ಚ ಇದ್ದಿ” 

"ಅ೦ಚ ಅತ್ತ್‌ ಸಾವುಕಾರ್ರೆ. ಆ ಪರ್ದೇಶಿ ಅರಬಿಲು ಏತ್‌ ಲಾಭ ಮಲ್ಬುವೆರ್‌ ಗೊತ್ತು೦ಡಾ. ಮುಲ್ಪ. 
ನ೦ಕ್‌ ನಾಲ್‌ ಕಾಸ್‌ ಕೊರ್ದು ದೆತೊನ್ನ ಸಾಮಾನ್‌ಲೆನ್‌ ಪತ್ತ್‌ಪಾಲ್‌ ಬಿಲೆಕ್‌ ಐಗುಪ್ತ ದೇಶೊಗು, 
ವಿಲಾತಿ ದೇಶೊಗು ಕೊನೊದು ಮಾರುವೆರ್‌. ಅಕುಲೆಗ್‌ ಸಾಮಾನ್‌ ಕೊರ್ದು ದಲಾಳಿ ಮಲ್ಪವುನೆಡ್ಡ್‌ 
ನಮನೆ ಆಡೆ ಕಪ್ಪಲ್‌ ಕೊ೦ಡೊದು ಮಾರ್ಕೊ೦ಡ ನಂಕೇತ್‌ ಲಾಭ ಆವಂದ್‌ ? ಒಂಜಿ ಸರ್ತಿ 
ಪೋದು ಬತ್ತ್‌೦ಡ ಯಾವು. ಒಂಜಿ ವರ್ಸೊಗು ಬೋಡಾಯಿನಾತ್‌ ಕಾಸ್‌ ಮಲ್ತೊಂದು ಬರೊಲಿ". 
"ಅವು ಅಂದ್‌. ಅಂಡ ಕಪ್ಪಲ್ಲ್‌ ಪೋಯರೆ ಜನ ಆವೊಡೆ, ಯಾನ್‌ ತಿಂಗೊಳುಗಟ್ಲೆ ಊರು ಬುಡುದು 
ಉಂತ್ಕೆ೦ದಾ೦ಡ ಮುಲ್ಬದ ಬೇರೊ ಕೆಟ್ಟ್‌ದ್‌ ಪೋಪುಂಡು" 

"'ಆಯಿಕ್‌ ಈರ್‌ ಪೋಡ್ಕಡೆ. ಕಪ್ಪಲ್ಡ್‌ ಬೋಡ೦ಡ ಯಾನ್‌ ಪೋಪೆ. ಈರ್‌ ಕಪ್ಪಲ್‌ ಕಟ್ಟದ್‌ 
ಕೊರ್ಲೆ. ಸಾಮಾನ್‌ ದಿ೦ಜದ್‌ ಕೊರ್ಲೆ. ಬೇರೊ ಮಲ್ತೊಂ೦ದು ಬರ್ಪಿ ಭಾರೊ ಎಂಕ್‌ ಬುಡ್ಡೆ" 
"ಈರ್‌ ಈತ್‌ ಒತ್ತಾಯ ಮಲ್ಬುವರ್‌೦ದಾ೦ಡ ಈರೆಗೇನ್‌ ಅಡ್ಡಿ ಪಾತೆರುಜಿ. ಕಪ್ಪಲ್‌ ಕಟ್ಟವುನ 
ಕೆಲಸೊಲಾ ಈರೆಗೇ ಬುಡ್ತೆ. ಮರ ಕಡ್ಬುನಕುಲೆನ್‌, ಕೊಯ್ಬುನಕುಲೆನ್‌ ಲೆಪ್ಪಲೆ. ಮೂಡಯಿಗಟ್ಟಡ್ಡ್‌ 
ಬೋಡಯಿ ಮರ ಕಡ್ಬಲೆ. ಕಡಲ ಬರಿಕ್‌ ತರ್ಪದ್‌ ಕಪ್ಪಲ್‌ ಕಟ್ಟಯರೆ ಸುರು ಮಲ್ಲಿ. ಇತ್ತೆ ಏತ್‌ 
ಕಾಸ್‌ ಬೋಡುಂದು ಪನ್ಲೆ". 

"ಸರಿ ಅಪಗ ಯಾನ್‌ ಬೇಲೆ ಸುರು ಮಲ್ಪಬೆ. ಎಂಕ್‌ ಒಂಜಿ ಪತ್ತ್‌ಸಾರ ಗದ್ಯಾಣ ಕೊರ್ಲೆ" 
"ಆ೦ಡ್‌ ಎಡ್ಡೆ ದಿನೊ ತೂದು ಕಾರ್ಯ ಸುರು ಮಲ್ಲಿ" 

ಇಂಚ ಪತ್ತ್‌ ಸಾರ ಗದ್ಕಾಣ ಪತ್ತೊ೦ದು ನಾರಾಯಣೆ ಪಿದಾಡೈ. ಮರ ಕಡ್ಸುನ ಬಿರ್ಸೆರೆನ್‌ 
ಲೆತೊ೦ದು ಮೂಡಯಿಗಟ್ಟಗ್‌ ಪೋಯೆ. ಮಲೆನಾಡ ಅಚ್ಚವೆರ್‌ ಕಾಡ್‌ ತಿರ್ಗ್‌ದ್‌ ಮರ ನಾಡ್ಶ್ಕೆರ್‌. 
ಅಡಿಪಾಯೊ ಕಟ್ಕರೆಗಾದ್‌ ಅರಾದ್‌ ಪತ್ತ್‌ನಗ ಕೈ ಕೈ ಕೂಡ೦ದಿನಾತ್‌ ತೋರೊದ ತೆಕ್ಕ್‌ದ ಮರ, ಉಳಯಿದ 
ಕುಸುರಿ ಕೆಲಸೊಲೆಗ್‌ ಬೇ೦ಗ ಬೀಟಿ ಸಿರಿಗಂಧೊದ ಮರಕಡ್ಬಯೆರ್‌. ಅನೆ ಮಾವುತಡ ಪಂಡ್‌ದ್‌ ಕಡಲ 
ಬರಿ ಮುಟ್ಟ ಕಡ್ತಿ ಮರಕ್ಕುಲೆನ್‌ ಆನೆಲೆಡ ಒಯ್ಸಯೆರ್‌. ಮಲೆನಾಡ ಅಚ್ಚವೆರ್‌ ತುಳುನಾಡ ಅಚ್ಚವೆರ್‌ 
ಒಟ್ಟಿಗೆ ಮಲೆಯಾಳದಚ್ಚವರೆ ಸೇರೊಂಡೆರ್‌. ಮರನ್‌ ಬಾರ್ತೆರ್‌, ಕೆತ್ತೈರ್‌, ಕೂಟೈರ್‌, ಕಪ್ಪಲ್‌ ಜೋಡಣೆ 
ಮಲ್ತೆರ್‌. ನೂತ ಇರುವತ್ತ ಮೂಜಿ ಆಳ್‌ ಶಿಲ್ಪಿನಕುಲು ಮೂಜಿ ವರ್ಸೊ ನಾಲ್‌ ತಿ೦ಗೊಳು ಇರ್ವತ್ತೇಳ್‌ 
ದಿನ ಬೇಲೆ ಬೆ೦ದೆರ್‌. ಇರ್ನೂದು ಕೋಲು ಉದ್ದೊ. ಐವ ಕೋಲು ಅಗೆಲೊ. ಪದ್ರಾಡ್‌ ಕೋಲು ಎತ್ತರೊದ 
ಕಪ್ಪಲ್‌ ತಯಾರಾಂಡ್‌. ಬಾರಿ ಮಲ್ಲ ಕಪ್ಪಲ್‌. ಎಲ್ಕ ಕಪ್ಪಲತ್ತ್‌ ಪಡವು. ನಾರಾಯಣಗ್‌ ಕಪ್ಪಲ್‌ದ ಬೇಲೆ 
ಮುಗಿನೇಟ ಒರಿಕೊ ಇಜ್ಜಿ. ಇರ್ಲ್‌ ಪಗೆಲ್‌ ನಿದ್ರೆ ಇಜ್ಜಿ. ಸಾವುಕಾರೆ ದೇವಪಾ೦ಡ್ಕೆ ಅಪಗಪಗ ಬತ್ತ್‌ದ್‌ 
ಬೇಲೆನ್‌ ತೂಪೆದೆ. ಬೋಡಿ ಬೋಡಿತಿಲೆಕ ನಾರಾಯಣಗ್‌ ಕಾಸ್‌ ಕೊರ್ಪೆದೆ. ಕಪ್ಸಲ್‌ ಕಟ್ಕರೆ ಪೋದು 
ಸಾವುಕಾರನ ಅರ್ದೊ ಭಂಡಾರ ಖಾಲಿ ಅಂಡ್‌. ಅಂಡಲಾ ಆಯಗ್‌ ದಾಲ ಬೇಜಾರೊ ಇಜ್ಜಿ. ಈ 
ರಾಜ್ಕೊಡು ದುಂಬುಡು ಕಪ್ಪಲ್‌ ಕಟ್ಟಿನಕುಲು ಏರ್ಲಾ ಇಜ್ಜಿ. ತಾನೇ ಸುರುತ ಕಪ್ಪಲ್‌ ಒಡೆಕಾರೆ ಪನ್ನಿ 
ಅಭಿಮಾನೊ ಆಯನ ಉಡಲ್ಲ್‌ ಉರ್ಕರೊಂದಿತ್ತ್‌ಂಡ್‌. 


ಕಪ್ಪಲ್ಲ ಕೆಲಸೊ ಪೂರ್ತಿ ಆವೊ೦ದು ಬನ್ನಗ ಕಪ್ಸಲ್‌ ದಿ೦ಜಯರೆ ಸಾವುಕಾರೆ ಪಿದಡ್ಕೆ. ಗಟ್ಟದ 
ಮಿತ್ತ್‌ ಪೋದು ಬೋಡಿತ್ತಿನ ಸಾಮಾನ್‌ದ ಬೇರ ಮಲ್ತೆ. ಬೋರ್ಲೆನ ಗಾಡಿಡ್‌ ಪೇರದ್‌ ಕಡಲ ಬರಿಕ್‌ 
ಕನತೆ. ಅರಿ, ಬಾರ್‌, ಕುಡು, ಕಡಲೆ, ಉರ್ದು, ಪದೆಂಜಿ, ಮಸಾಲೆ, ಬೆಲ್ಲ, ಸಕ್ಕರೆ, ರೇಶ್ಮೆ, ಕುಂಟು, ಗಂಧ 
ಚಂದನ ಇಂಚ ಮಾತ ಸಾಮಾನ್‌ಲೆಡ್‌ ಕಪ್ಪಲ್‌ ದಿ೦ಜಿ೦ಡ್‌. ದಿ೦ಜೊ೦ದು ಬನ್ನಗ ನಾರಾಯಣೆ ಪೋದು 
ಕಪ್ಪಲ್‌ ಕಡಲ್‌ಗ್‌ ಜಪ್ಪಯರೆ ಜೋಯಿಸೆರೆಡ ದಿನ ಕೇಂಡೆ. ಬೋಡು ಬೋಡಿತ್ತಿನಕುಲೆಗ್‌ ಪೂರ ಬರ್ಕರೆಗಾದ್‌ 
ಓಲೆ ಬರೆಪಯೆ. ಕುದ್ದು ಪೋದು ಸಾವುಕಾರೆ ಊರ್ದ ಅರಸು ಬಲ್ಲಾಳೆರ್‌ ಗುತ್ತಿನಕುಲೆನ್‌ ಬರ್ಕರೆ ಪಂಡೆ. 


ಕಪ್ಪಲ್‌ ನೀರ್‌ಗ್‌ ಜಪ್ಪುಜಿ 


ಜೋಯಿಸೆರ್‌ ಪ೦ಡಿನ ಮೂರ್ತೊಗು ಸರಿಯಾದ್‌ ಕಪ್ಪಲ್‌ ನೀರ್‌ಗ್‌ ಜಪ್ಪಯರೆ ಅಟ್ಟಣೆ 
ನಡತ್‌೦ಡ್‌. ಕಡಲ ಬರಿಟ್‌ ಮಲ್ಲ ದೊ೦ಪ ಪಾಡಯೆರ್‌. ಕಪ್ಪಲ್‌ನ್‌ ಪಿ೦ಗಾರೊ ಪುರ್ಪೊಡು ಸಿಂಗಾರೊ 
ಮಲ್ತೆರ್‌. ಊರ್ದ ಮಂದೆ ಪೂರ ಸೇರ್‌೦ಡ್‌. ಅರಸು ಬಲ್ಲಾಳೆರ್‌, ಗುತ್ತಿನಕುಲು ಮೂರ್ತೊದ ಪೊರ್ತುಗು 
ಸೇರೊಂಡೆರ್‌. ಬತ್ತಿ ಬಿನ್ನೆರೆನ್‌ ಎದ್ಕೊನುದು ಆಸರೊ ಕೊರ್ಪವೊ೦ದು ನಾರಾಯಣೆ ಸಭೆ ಸುದಾರ್ನೆ 
ಮಲ್ರೊಂದಿತ್ತೆ. ಪುರೋಯಿತೆರ್‌ನಕುಲು ದೇವೆರೆ ಪೂಜೆ ಮಲ್ತೆರ್‌. ಶಿಲ್ಪಿನಕುಲು ವಾಸ್ತುಪೂಜೆ ಮಲ್ತೆರ್‌. 
ಕು೦ಬುಡೊ ಕಡ್ತ್‌ದ್‌ ಬಲಿ ಕೊರೈರ್‌. ಸಾರೊ ಜನೊ ಕೂಡ್ತು ಕಪ್ಪಲ್‌ನ್‌ ನೀರ್‌ಗ್‌ ನೂಕ್ಕರೆ ತೂಯೆರ್‌. 
ಕೂಡಿ೦ಚಿ ಮಾತ ಜನೊ ಸೇರದ್ದ್‌ ಕೈ ಕೊರೈರ್‌೦ಡಲಾ ಕಪ್ಪಲ್‌ ಪಂದುಜಿ. ಸಾವುಕಾರೆ ದೈವ ದೇವೆರ್ಲೆಗ್‌ 

ಬೋಡು ಬೋಡಿತ್ತಿನ ಸೇವೆ ಮಲ್ಬುವೆಂದ್‌ ಪರಕೆ ಪಂಡೊಂಡೆ. ಅ೦ಡಲಾ ಕಪ್ಪಲ್‌ ಮೆದ್ಕುಜಿ. ದೇವಪಾ೦ಡ್ಕಗ್‌ 
ಸಂಗತಿ ದಾದಂದ್‌ ತೆರಿಜಿ. 


ಆತ್‌ ಪೊರ್ತುಗು ಕಪ್ಪಲ್‌ದುಳಯಿಡ್ಜ್‌ ಮಲ್ಲ ಒಂಜಿ ಸೊರೆ ಕೇನುಂಡು. ಮಾತೆರ್ಲ ಕೆಬಿ 
ಕೊರ್ದು ಕೇ೦ಡೆರ್‌. 


"ಯಾನ್‌ ಕು೦ದೋದರೆ. ಕಪ್ಪಲ್‌ ಕಟ್ಕರೆ ಕಡ್ತಿ ಮರಟ್‌ ಯಾನ್‌ ಅವಾಸೊ ಆದಿತ್ತೆ. ಮರ 
ಕಡ್ಫ್ಕರೆ, ನೀರ್‌ಗ್‌ ಬುಡ್ಕರೆ ಎನಡ ಕೇ೦ಡಿಜರ್‌. ಅಂಚಾದ್‌ ಕಪ್ಪಲ್‌ನ್‌ ಯಾನ್‌ ಬುಡಯೆ. ಎಂಕ್‌ 
ಆವಾರೊ ಕೊರೊಡು. ಎರು, ಕುರಿ, ಕೋರಿ ಎಂಕ್‌ ಬೊಡ್ಡಿ. ಎಂಕ್‌ ನರ ಬಲಿ ಬೋಡು. ಯಾನ್‌ ಕಪ್ಪಲ್‌ 
ನೀರ್‌ಗ್‌ ಬುಡೊಡಾಂಡ ಎಂಕ್‌ ನರಬಲಿ ಕೊರೊಡು "ಇಂಚ ಮೂಜಿ ಮೂಜಿ ಸರ್ತಿ ಭೂತೊ ಸಾರ್ದ್‌ 
ಪಂಡ್‌೦ಡ್‌. 


ಭೂತೊದ ಪಾತೆರೊ ಕೇ೦ಡಿ ಜನೊಕುಲು ಆಡೆಗೆ ಗೆಬ್ಬಯಿತ್‌ ಪೋಯೆರ್‌. ಸಾವುಕಾರಗ್‌ 
ತೆಡ್ಲ್‌ ಹಾಕಿಲೆಕಾ೦ಡ್‌. ಆಡೆಗೆ ತರೆ ತಿರ್ಗ್‌ದ್‌ ಬೂರ್ಕರೆ ತಯಾರ್‌ ಆಯೆ. ಆತಾನಗ ಬಾಕಿದಕುಲು 
ಪತೊಂಡೆರ್‌. ನಾರಾಯಣಗ್‌ ನಡ್‌ಗ್ಕರೆ ಸುರುವಾ೦ಡ್‌. ಕಪ್ಪಲ್‌ ತೂಯರೆ ಬತ್ತಿ ಪಾಪೊದ ಪೊ೦ಜೊವು 
ಆಂಜೊವು ನನ ಮೂಲು ಉಂತುಂಡ ಅಪಾಯೊಂದು ಎನ್ನಿಯೆರ್‌. ತನ್ನ ಜೋಕುಲೆನ್‌ ಒಯ್ತೊಂದು 
ಬಲಿಷ್ಕರೆ ಅಂದಾಜಿ ಮಲ್ತೆರ್‌. ಸಾವುಕಾರನ್‌ ಮೇನೆಡ್‌ ಕುಲ್ಲದ್‌ ಇಲ್ಲಡೆ ಕೊನೊಯೆರ್‌. ಅರಸು 
ಬಲ್ಲಾಳನಕುಲು ತರೆತಗ್ಗವೊ೦ದು ಅರ೦ತಡೆ ಬೂಡುದಂಚಿ ಪಿದಾಡ್ಕೆರ್‌. ಒ೦ಜರೆ ಗಳಿಗೆಡ್‌ ಕಡಲ ಬರಿ 
ಪೂರ ಖಾಲಿಯಾಂಡ್‌. ತರೆಕ್‌ ಕಯಿ ದೀದ್‌ ಎತೆಟ್‌ ಕುಲ್ಲಿನ ನಾರಾಯಣನ್‌ ಬುಡು೦ಡ ಅವುಲು ನರಪುರಿ 
ತೋಜುಜಿ. 


"ನಿಕ್‌ ಯಾವು ಮಗ ಕತೆ. ನನ ಎಲ್ಲೆ ಪನ್ಕೊ ಆವ೦ದ?" ಅಜ್ಜೆರ್‌ ಭಾಸ್ಕರಡ ಕೇ೦ಡೆರ್‌, 
ಭಾಸ್ಕರೆ ಅಯಿಕ್‌ ಹೂಂಕುಟೈೆ. 


ದೇವಪಾಂಡ್ಕೆ ಎತೆಟ್‌ ಬೂರೈ 


ಆನಿ ರಾತ್ರೆ ಜೋಕುಲು ಬೇಗ ಉನಸ್‌ ಮಲ್ತ್‌ದ್‌ ಅಜ್ಜೆರೆಗ್‌ ಹಾಸಿಗೆ ಪಾಡ್ತ್‌ ಜೆಪ್ಕರೆ 
ಲೆತ್ತೆರ್‌. ಅಜ್ಜೆರ್‌, "ದಾನೆ ಮಗಾ ಇನಿ ಬಾರಿ ಅಮಸರ. ಯಾನೊಂಜಿ ಬಚ್ಚಿರೆ ತಿ೦ದೊನ್ವೆ. ಅವ೦ದಾ?" 
ಪಂಡೆರ್‌. ಜೋಕುಲು ಕೂಡ್ಲೆ ಬಚ್ಚಿರೆ ಬಜ್ಜೆಯಿದ ಹರಿವಾಣ ನಾಡ್ದ್‌ ಕನತೆರ್‌. ಅಜ್ಜೆರೆಗ್‌ ಬಚ್ಚಿರೆ 
ಗುದ್ದುದು ಕೊರೈರ್‌. ಬಚ್ಚಿರೆ ತಿಂದ್‌ದ್‌ ಅಜ್ಜೆರ್‌ ಪಡ್ಕಗ್‌ ಉಬ್ಬಿದ್‌ ಬಾಯಿ ಮುಕ್ಕುಳಿತೆರ್‌. ಬೊಕ್ಕ 
ಬತ್ತ್‌ದ್‌ ಹಾಸಿಗೆಡ್‌ ಜೆತ್ತೆರ್‌. ಜೋಕುಲೆಗ್‌ ಕತೆ ಕೇನುನ ಉಮೇದ್‌, 'ದಾನೆ ಅಂಡ್‌ ಅಜ್ಜೆರೆ ದೇವ 
ಪಾಂಡ್ಕಗ್‌" ಕೇ೦ಡಲ್‌ ದೇವಕಿ. 

ದಾನೆ ಆಪುನೆ ಮಗಾ ? ದೇವ ಪಾ೦ಡ್ಕನ್‌ ಇಲ್ಲಡೆ ಕನತ್‌ದ್‌ ಜೆಪ್ಪುಡಯೆರ್‌. ಬೊಂಡ 
ಕೆತ್ತ್‌ದ್‌ ಪರ್ಪಯೆರ್‌. ಬೊಕ್ಕ ಆಯಗ್‌ ಒಂತೆ ಸೊರ್ದಯ ಅಂಡ್‌. ಬೊಡೆದಿ ಶಿವದೇವಿ ಕಯಿತಲ್‌ 
ಕುಲ್ಕಲ್‌. ಎದಿಪ್ಸಾಳೆಡ್‌ ಗಾಲಿ ಪಾಡ್ಕರೆ ಸುರು ಮಲ್ತೊಲು. ಆಯನ ಏಳ್‌ ಅಣ್‌ ಜೋಕುಲುಲಾ ಸುತ್ತಮುತ್ತ 
ಅಮ್ಮನ ಮೋನೆ ತೂವೊ೦ದೇ ಕುಲ್ಕೊ. ಆತ್‌ ಪೊರ್ತುಗು ನಾರಾಯಣೆಲಾ ಅಡೆಗ್‌ ಎತ್ಯೆ. ನಾರಾಯಣನ್‌ 
ತೂದು ದೇವ ಪಾ೦ಡ್ಕಗ್‌ ದುಕ್ಕೊ ಪಿರ ಉರ್ಕರೊಂದು ಬತ್ತ್‌ಂಡ್‌. "ನಮ ಮಲ್ತಿ ಕೆಲಸೊ ಪೂರಾ ನೀರ್ಡ್‌ 
ಹೋಮೊ ದೀಲೊಕ ಆದ್‌ ಪೋಂಡೆ ಪನ್ನೆ" ಪ೦ಡೆ. ತನ್ನ ಇಸ್ಟನ್‌ ಅರಾದ್‌ ಪತ್ತ್‌ದ್‌ ಬಿಕ್ಕ್‌ ಬಿಕ್ಕ್‌ದ್‌ 
ಬುಲಿತೆ. ಆತಾನಗ ನಾರಾಯಣೆ "ಸಮಾಧಾನೊ ಮಲ್ತೊನ್ನೆ. ಈರ್‌ ದುಕ್ಕೊ ಮಲ್ಗೊಡ್ಡಿ. ಪೂರ ಸರಿಯಾಪುಂಡು 
ಐಕ್‌ ಪೂರ ಸಾದಿ ಪಂಡ್‌ದ್‌ ಕೊರ್ಪೆ. ಸಮಾಧಾನೊ ದೆತೊನ್ನೆ" ಪ೦ಡೆ. ನಾರಾಯಣನ ಪಾತೆರೊ ಕೇಂಡ್‌ದ್‌ 
ದೇವಪಾ೦ಡ್ಕಗ್‌ ಒಂತೆ ಸಮಾಧಾನೊ ಅಂಡ್‌. "ದಾದ ಸಾದಿ ಪನ್ನೆ. ಬೇಗ ಪನ್ನೆ ಎಂಕ್‌ ತಡೆವುಜಿ" ಪಂಡೆ 
ಸಾವುಕಾರೆ. "ಎ೦ಕೊ೦ತೆ ಆಲೋಚನೆ ಮಲ್ಫರೆ ಪುರುಸೊತು ಕೊರ್ಲೆ. ಒಯಿಕ್ಷ ನಮ ಇಲ್ಲಡೆ ಪೋಯಿ. 
ಅಲ್ಪ ಕುಲ್ಲುದು ಆಲೋಚನೆ ಮಲ್ಪುಗೊ 'ನಾರಾಯಣೆ ಕೈಟ್‌ ಪತ್ತ್‌ದ್‌ ಲಕ್ಕಯೆ. ದೇವ ಪಾಂಡ್ಕೆ ಬುಡೆದಿನ 
ಮೋನೆ ತೂದು "ಯಾನ್‌ ನಾರಾಯಣೆರೆನ ಇಲ್ಲಡೆ ಮುಟ್ಟ ಪೋದು ಬರ್ಪೆ. ಕತ್ತಲೆ ಆ೦ಡ ಎನನ್‌ ಕಾಪೊಡ್ಡಿ. 
ಉಂಡ್‌ದ್‌ ಜೆಪ್ಪುಲೆ" ಪ೦ಡ್‌ದ್‌ ಪುಗೆಲ್‌ಗ್‌ ಸಾಲ್‌ ಪಾಡೊಂಡೆ. ನಾರಾಯಣನೊಟ್ಟಿಗೆ ಪಿದಡೈ. 


ದಾಲ ಪಾತೆರೊ ಕತೆನೇ ಇಜ್ಯಂದೆ. ರಡ್ಡ್‌ ಜನೊಲಾ ಸಾದಿ ನಡತೆರ್‌. ಅರೆಗಳಿಗೆಡ್‌ ನಾರಾಯಣನ 
ಇಲ್ಲಡೆ ಮುಟ್ಕೆರ್‌. 
ನಾರಾಯಣನ ಬೊಡೆದಿ ಸೀತಮ್ಮ. ಮದಿಮೆ ಆದ ವರ್ಸೊಪತ್ತ್‌ ಅಂಡಲಾ ಅಕುಲೆಗ್‌ 

ಜೋಕುಲಿಜ್ಜಿ. ಸೀತಮ್ಮಲಾ ಕಪ್ಪಲ್‌ ನೀರ್‌ಗ್‌ ಜಪ್ಪವುನ ತೂಯರೆಂದ್‌ ಬತ್ತ್‌ದಿತ್ತೊಲು. ಭೂತೊ 
ನರಬಲಿ ಕೊರೊಡುಂದು ಕೇಂಡಿ ಸಾತ್‌ಗ್‌ ಕೂಡಿ ಜನೊ ಪೂರ ಒರ್ಕೊರೈ ತೆಲಯೆರ್‌. ಸಾವುಕಾರನ್‌ 
ಮೇನೆಡ್‌ ಜೆಪ್ಪದ್‌ ಆಯನ ಬೂಡುಗೆ ಕೊನೆಯೆರ್‌. ತರೆಕ್‌ ಕೈ ದೀದ್‌ ಅಕೆರಿ ಮುಟ್ಟಿ ಪೊಯ್ಕೆಡೇ 
ಬಾಕಿಯಾಯಿನಾಯೆ ನಾರಾಯಣೆ. ಆಯನ್‌ ಸೀತಮ್ಮ ಕೈಟ್‌ ಪತ್ತ್‌ದ್‌ ಲಕ್ಕದ್‌ "ಪೋಲೆ ಈರ್‌" ಸಾವುಕಾರ್ರೆನ್‌ 
ಒಂತೆ ಸಮಾದಾನೊ ಮಲ್‌ ಬಲೆ ಪಂಡ್‌ದ್‌ ಕಡಪುಡ್ಡು ಕೊರ್ದಿತ್ತೊಲು. 

ವಾ ದುಕ್ಕೊದ ಸಂಗತಿಡೇ ಉಪ್ಪಡ್‌ ತುಳುವೆರ್‌ ಬತ್ತಿ ಬಿನ್ನನ್‌ ಸಾಭಿಮಾನೊಡು ತೂಪಿನೆನ್‌ 
ಮದಪ್ಪಯೆರ್‌. ದೂರೊಡು ಬರ್ಪಿನ ಸಾವುಕಾರನ್‌ ತೂದು ಚೊ೦ಬುಡು ನೀರ್‌ ಪತೊಂದು ಬತ್ತೊಲು. 
ಬಾಕಿಲ್ದಾಡೆ ಎತ್ತಿನ ಬಿನ್ನನ್‌ ಎದ್ಕೊಂದು ಮುಗುರು ತೆಲ್ಕೆಡ್‌ ದಾನೆಂದ್‌ ಕೇ೦ಡೊಲು. ಕೈಕಾರ್‌ ದೆಕ್ಕರೆ 
ನೀರ್‌ ಕೊರ್ಕೊಲು. ರಡ್ಡ್‌ ಜನೊಲಾ ಕೈಕಾರ್‌ ಮೋನೆ ದೆಕ್ಕೆರ್‌. ಕುಲ್ಕರೆ ಪಜೆ ಪಾಡ್ಕೊಲು. ಪರ್ಕರೆ 
ಗಿಂಡೈಡ್‌ ಪೇರ್‌ ಕನತ್‌ ದೀಯೊಲು. ಪೇರ್‌ ಪರ್‌ದಾಯಿ ಬೊಕ್ಕ ಉನಸ್‌ಗ್‌ ಲಕ್ಕರೆ ಪಂಡೊಲು. 
ಸಾವುಕಾರಗ್‌ ಉನ್ಕರೆ ಮನಸಿಜ್ಜಿ. ನಾರಾಯಣನ ಒತ್ತಾಯೊಗು ಬೋಡಾದ್‌ ಉನ್ಕರೆ ಲಕ್ಕೆ. ಪಾಡಿ ನುಪ್ಪುನು 
ಅಂಚಿ ಇಂಚಿ ಕುರುಂತುದು ರಡ್ಡ್‌ ಬಾಯಿ ಉಂಡಿಲೆಕ ಮಲ್ತೆ. ಉನಸ್‌ ಆಯಿವೆಟ್ಟ್‌ಗ್‌ ಬಚ್ಚಿರೆದ ತಟ್ಟೆ 
ಕನತ್‌ ದಿಯೋಲು. ಬಚ್ಚಿರೆ ತಿಂದಿ ಬೊಕ್ಕ ಉನಸ್‌ದ ಬಚ್ಚೆಲ್‌ ಅರಪ್ಕರೆಗ್‌ ಪನಿ ಜೆಪ್ಪುಲೆ ಪಂಡೊಲು. 
ಪಜೆ ಪಾಡ್ಕೊಲು. ಪಜೆ ಪಾಡ್ನೆಗ್‌ ಬೋಡಾದ್‌ ಮನಸಿಜ್ಮ೦ದಿ ಮನಸ್ಸ್‌ಡ್‌ ದೇವ ಪಾಂಡೈೆ ಜೆತ್ತೆ. ಬಾರಿ 
ಬಚ್ಚೆಲ್‌ಡ್ದಾವರ ಆಯಗ್‌ ಆಡೆಗೆ ನಿದ್ರೆ ಬತ್ತ್‌ಂಡ್‌. 


ಏತ್‌ ಪೊರ್ತು ನಿದ್ರೆ ಬತ್ತ್‌೦ಡೊ ಗೊತ್ತಿಜ್ಜಿ. ದೇವ ಪಾ೦ಡ್ಕಗ್‌ ನೋತ್ತು ಲಕ್ಕಯಿಲೆಕ 
ಎಚ್ಚರಿಗೆ ಆ೦ಡ್‌. ಕಣ್ಣ್‌ ಬುಲಾದ್‌ ತೂನಗ ಮಯ ಮಯ ಕತ್ತಲೆ ಆವೊ೦ದು ಬರ್ಪುಡು. ಉಳಯಿಡ್ಜ್‌ 
ಕ೦ಡನಿ - ಬೊಡೆದಿ ಪಾತೆರುನ ಕೇನು೦ಡು. ದಾದ ಪಾತೆರೈರ್‌ ಪ೦ಡ್‌ದ್‌ ಜೆತ್ತಿನಾಡೆಗೆ ಕೆಬಿ ಕೊರ್ಯೆ. 


'ನಂಕಾ೦ಡಲಾ ಒಂಜಿ ಬಾಲೆ ಇತ್ತುದು೦ಡ ಆಯಿನಾ೦ಡಲಾ ಕಪ್ಪಲ್‌ಗ್‌ ಬಲಿ ಕೊರ್ದು ಸಾವುಕಾರನ 
ದುಕ್ಕೊ ದೂರೊ ಮಲ್ರುದೊಲಿ". 

"ನಿನ್ನ ಆಲೋಚನೆ ಸಾವುಕಾರ್ರೆನ ಬೊಡೆದಿಗ್‌ ಬತ್ತ್‌೦ಡ ಚಿಂತೆ ಮಲ್ಲುನ ಅಗತ್ಕೊನೇ ಇಜ್ಜಿ. ಏಳ್‌ 
ಬಾಲೆಲೆಡ್‌ ಒಂಜಿ ಬಾಲೆನ್‌ ಬಲಿ ಕೊರ್‌೦ಡ ಆರೆಗ್‌ ದಾಲ ನಷ್ಟ ಆವಂದ್‌” 

*ಪೆದ್ಯಪ್ಪೆಗ್‌ ಮನಸ್‌ ಬರೊಡೆ ಪನ್ನೆ. ದುಂಬುದ ಕಾಲೊಡು ಒರ್ಯಗ್‌ ಬಾಲೆಲು ಇಜ್ಕಾಂಡ್‌ಗೆ. 
ಆಯನ ತಂಗಡಿಗ್‌ ಏಳ್‌ ಬಾಲೆಲು ಇತ್ತೊಗೆ. ಆಳ್‌ ಬಾಲೆಲೆನ್‌ ಸಾ೦ಕ್ಕರೆ ತೀರ೦ದೆ ಬಾರಿ 
ಬಡಪತ್ತ್‌ಡ್‌ ಇತ್ತೊಳ್ಗೆ. ಅಳೆಡ ಒಂಜಿ ಬಾಲೆನ್‌ ನಟ್ಟ್‌ದ್‌ ಕೊನೊದು ಬರ್ಕೊ ಪಂಡ್‌ದ್‌ ಪಳಯೆ 
ತಂಗಡಿ ಇಲ್ಲಡೆ ಪೋಯೆ. ಆಡೆ ಪೋನಗ ಮದ್ಮನದ ಪೊರ್ತು. ಅಪ್ಪೆ ಏಳ್‌ ಜೋಕುಲೆಗ್‌ ಬಟ್ಟಲ್ಡ್‌ 
ತೆಲಿಗಂಜಿ ಬಳಸ್‌ದ್‌ ಕೊರೊ೦ದುಲ್ಲಲ್‌. ಉನ್ನಿ ಪೊರ್ತುಗು ಉಳಯಿ ಪೊಗ್ಗುನ ಸರಿ ಅತ್ತ್‌ ಪಂಡೆ 
ಪಳಯೆ ಮೊಟ್ಟುಡೇ ಉಂತ್ಯೆ. ಏಳ್‌ ಜೋಕುಲೆಗ್‌ ಬಳಸ್‌ದಾನಗ ಕರಟ್ಟ್‌ ತೆಲಿಲಾ ಒರಿಜಿ. ಅಪ್ಪೆ 
ಜೋಕುಲೆಗ್‌ ಉಂಡುದಾಯಿನೇಟ ಕಾತೊಲು. ಜೋಕುಲೆಗ್‌ ಉ೦ಡುದಾಯಿ ಬೊಕ್ಕ ಏಳ್‌ ಬಟ್ಟಲ್ಡ್‌ 

ಒರಿನ ರಡ್ಡ್‌ ರಡ್ಡ್‌ ನುಪ್ಪುನೇ ಪೆಜಿದ್‌ ಆಳ್‌ ಉ೦ಡಲ್‌. ಉ೦ಡುನ ಬಟ್ಟಲ್‌ ದೆಪ್ಪುನಗ ನನ 
ಒಂಜಿ ಬಾಲೆ ಎ೦ಕಿತ್ತುದು೦ಡ ಎನ್ನ ಬ೦ಜಿ ದಿ೦ಜುದು ಪ೦ಡಲ್‌ಗೆ. ಅಯಿನ್‌ಕೇ೦ಡ್‌ದ್‌ ಬಾಲೆನ್‌ 
ನಟ್ಕರೆ ಪೋಯಿನ ಅಣ್ಣೆ ಆ ಸುದ್ದಿನೇ ಪಾತೆರಂದೆ ಪಿರಾನೆ ಇಲ್ಲಡೆ ಬತ್ತೆಗೆ. ಅಂಚ ಅಪ್ಪೆಡಿಕುಲೆಗ್‌ 
ಏತ್‌ ಜೋಕುಲು ಇತ್ತ್‌೦ಡಲಾ ಎಚ್ಚಾ೦ದ್‌ ಏಪಲ ತೋಜುಜಿ". 

"ಅಂಡ ಶಿವದೇವಿ ಅಂಚ ಮಲ್ಪಯೆರ್‌. ಎನಡನೆ ಒರ ನಾರಾಯಣೆರೆ ಈರೆಗ್‌ ಜೋಕುಲು ಇಜ್ಜಿ. 
ಎಂಕ್ಷೆಗ್‌ ಏಳ್‌ ಬಾಲೆಲು ಉಳ್ಳೊ. ಒಂಜಿ ಬಾಲೆನ್‌ ಈರೆಗ್‌ ಕೊರ್ಪೆ. ಈರ್‌ ಸಾ೦ಕ್ಲೆ ಪಂಡ್‌ದಿತ್ತೆರ್‌" 
"ಅಪ್ಪೆ ಬಾಲೆಲೆನ್‌ ಸಾಂಕ್ಕರೆ ಕೊರ್ವಳತ್ತಂದೆ ಕೆರ್ಕರೆ ಕೊರ್ವಲಾ ? ಕತ್ತಲೆ ಬೂರ್ನಗ ಕಡಲ ಬರಿಕ್‌ ಏರ್‌ 
ಬರ್ಪೆರ್‌೦ದ್‌ ಕಾತು ಕುಲ್ಲುನನೇ ಎಡ್ಡೆ೦ದ್‌ ಎಂಕ್‌ ತೋಜುಂಡು". 

"ನಿನ್ನ ಆಲೋಚನೆದಲೆಕೊ ಬಲಿಕ್ಕ್‌ ಜನ ತಿಕ್ಕೆರ್‌೦ಡ ಬ೦ಜನೇ ಇಜ್ಜಿ. ಆ೦ಡ ಅಂಚ ತಿಕ್ಕೊಡೆ 
ಪನ್‌. ಭೂತೊದ ಅಶರೀರವಾಣಿ ಕೇ೦ಡಿ ಸಾತ್‌ಗೇ ಕಡಲ ಬರಿಡ್ದ್‌ ಪೂರಾ ಜನೊ ಖಾಲಿಯಾತ್‌೦ಡ್‌. 
ನನ ಕಪ್ಪಲ್‌ ನೀರ್‌ಗ್‌ ಜಪ್ಪುನೇಟಗ್‌ ನರಪುರಿ ಆಡೆಗ್‌ ಸೋ೦ಕುದು ತೂವಂದ್‌". 


ಈತ್‌ ಪಾತೆರೊ ಕತೆ ಆನಗ ದೇವಪಾಂಡ್ಕಗ್‌ ಒಂಜಿ ತೆಮ್ಮೊ ಬತ್ತ್‌ಂಡ್‌. ಎಚ್ಚರಿಗೆ 
ಆ೦ಡ್‌೦ದ್‌ ನಾರಾಯಣಗ್‌ ಗೊತ್ತಾ೦ಡ್‌. ಕ೦ಡನಿ ಬೊಡೆದಿ ಪಾತೆರೊ ಕತೆ ಉ೦ತದ್‌ ಸಾವುಕಾರನ ಕೈತಡೆ 
ಬತ್ತೆರ್‌. "ಲಕ್ಕ್‌ದ್‌ ಮೋನೆ ದೆಕ್ಕ್‌ಲೆ, ಬಯ್ಯದ ಪಲಾರೊ ಮಲ್ಪುಲೆ" ಪಂಡೆರ್‌. "ಎ೦ಕ್‌ದಾಲ ಬೊಡ್ಡಿ, 
ಮದ್ಮನದನೇ ಕರದಿಜಿ" ಪ೦ಡೆ ದೇವಪಾಂಡೈ. ಕೋಣೆಡ್ಡ್‌ ಲಕ್ಕ್‌ದ್‌ ಮೋನೆ ದೆಕ್ಕೆದ್‌ ಬತ್ತ್‌ಕುಲೈ. 


"ನಾರಾಯಣೆರೆ ಎಂಕ್‌ ಎಡ್ಡೆ ಒಂಜಿ ನಿದ್ರೆ ಬತ್ತ್‌೦ಡ್‌. ನಿದ್ರೆಡ್ಡ್‌ ಎಚ್ಚರಿಗೆ ಆನಗ ಎನ್ನ ಬ೦ಜ 
ಪರಿಹಾರೊಗು ಎ೦ಕೇ ಒಂಜಿ ಆಲೋಚನೆ ತರೆಕ್‌ ಪೋಂಡು" ದೇವಪಾ೦ಡ್ಕನ ಪಾತೆರೊ ಕೇಂಡ್‌ದ್‌ 
ನಾರಾಯಣ್‌ಗ್‌ ಸೋಜಿಗ ಆಂಡ್‌. "ಎ೦ಚಿನ ಪನ್ಹೆ" ಕೇನುನು ಉಮೇದ್‌ ಇತ್ತೆ ನಾರಾಯಣಗ್‌ 
ಎಚ್ಚಾ೦ಡ್‌. "ಎಂಕ್‌ ಏಳ್‌ ಜನೊ ಬಾಲೆಲು ಉಪ್ಪುನಗ ಕಪ್ಪಲ್‌ಗ್‌ ಬಲಿ ಕೊರ್ಕರೆ ಏರೆರೆನ್‌ ದಾಯೆ 
ನಾಡೊಡು ಪನ್ನೆ ? ಐಟ್‌ ಒರ್ಕನ್‌ ಬಲಿ ಕೊರ್ದು ಬುಡ್ಗುನೆ. ಏರೆನ್ಹಾ ಕೇನೊಡು ಪತ್ತೊಡುಂದು 
ದಾಲ ಇಜ್ಜಿ". 

"ಅವು ಈರೆನನೇ ಕುಶಿ ಆಪುಜೆ ಪನ್ನೆ. ಜೋಕುಲೆನ ಅಪ್ಸೆಡಲಾ ಕೇನೊಡತ್ತಾ ?" 

"*ಜೋಕುಲೆ ಅಷ್ಟೆಗ್‌ ಜೋಕುಲ್ಲ ಏತ್‌ ಹಕ್ಕ್‌ ಉ೦ಡೊ, ಅತೇ ಎಂಕ್‌ಲಾ ಉಂಡುತ್ತ. ಏಳ್‌ 
ಜೋಕುಲೆಡ್‌ ನಾಲ್‌ ಜೋಕುಲು ಅಳೆಗಾ೦ಡಲಾ ಮೂಜಿ ಎಂಕ್‌ ಒರಿಪ್ಪತ್ತೊ ಪನ್ನೆ.". 

"ಅಂಚ ಪಾಲ್‌ ಕಟೊ೦ಡರ್‌೦ಡ ಸರಿ. ಆ೦ಡ ಅಯಿಕ್‌ ಆರ್‌ ಕೇನೊಡೆ" 

"ನಮ್ಮ ಊರುಡು ಕಟ್ಟುನ ಕೋಟೆ ಜರಿದ್‌ ಬೂರ್ನಗ ತರೆ ಕೊರ್ಪಿನ ಏತೋ ಬ೦ಜಿನ ಪೊ೦ಜೊವು 
ಉಲ್ಲೆರ್‌. ತೋಡಿನ ಕೆದುಟು ನೀರ್‌ ತಿಕ್ಕ್‌ಜಿ೦ದ್‌ ಬಲಿಯಾಪಿನ ಮುತ್ತೈಸಿ ಪೊಣ್ಣುಲು ಉಳ್ಳೆರ್‌. 

ಅರಸುನ ಎದುರು ತನ್ನ ಸ್ವಾಮಿ ಭಕ್ತಿ ತೋಜಯರೆ ಕಲ್ಲ್‌ಗ್‌ ತರೆ ಹಾಕೊನುನ ಬೀರನಕುಲು ಉಳ್ಳೆರ್‌. 
ಇಂಚಿನ ಪದ್ಧತಿ ಉಪ್ಪುನ ಈ ಊರುಡು ಏಳು ಬಾಲೆಲೆ ಅಪ್ಪೆ ತನ್ನ ಕುಟುಮೊದ ಎಡ್ಡೆಪುಗಾದ್‌ ಒಂಜಿ 
ಬಾಲೆನ್‌ ಕೊರ್ಕರೆ ತಯಾರಾವಯಲ 7?" 
ಇ೦ಚ ರಡ್ಡ್‌ ಜನೊಲ ಆ ರಾತ್ರೆ ಪಾತೆರೊ೦ದು ಪೊರ್ತು ಕಳೆಯೆರ್‌. ಜೆತ್ತ್‌ಂಡ ದೇವಪಾ೦ಡ್ಯಗ್‌ 
ನಿದ್ರೆನೇ ಬರ೦ದ್‌. ಅಂಚಿ ಇಂಚಿ ಪುರೆಲ್‌ ಪುರೆಲ್‌ದ್‌ ಎಂಚಾ೦ಡಲ ಬೊಲ್ಬು ಮಲ್ತೆ. ಕಾಂಡೆ ಲಕ್ಕ್‌ದ್‌ 
ಮೋನೆ ದೆಕ್ಕ್‌ದ್‌ ನಾರಾಯಣಡ ಬರ್ಪೆ ಪಂಡ್‌ದ್‌ ತನ್ನ ಬೂಡುಗು ಪೋಯೆ. 'ಇನಿಕ್‌ ಈಡೆಗ್‌ ಯಾವು" 
ಪಂಡ್‌ದ್‌ ಅಜ್ಜೆರ್‌ ಕತೆ ಉ೦ತಯೆರ್‌. ಜೋಕುಲು ಜೆತ್ತ್‌ದ್‌ ನಿದೆರ್ಯೆರ್‌. 


ಶಿವದೇವಿ ಜತ್ತ್‌ ಪೋಯೊಲು 


ಸುಕ್ರಾರೊ ರಾತ್ರೆಗ್‌ ಇಲ್ಲಾಲ್‌ ಭಜನೆ ಉಂಡು. ಭಜನೆ ಮುಗಿದ್‌ ಉನಸ್‌ ಅನಗ ಒಂತೆ 
ಪೊರ್ತಾ೦ಡ್‌. ಉನಸಾದ್‌ ಜೆತ್ತಿವೆಟ್ಟಿಗೆ ಅಜ್ಜೆರ್‌ ಕತೆ ಸುರು ಮಲ್ತೆರ್‌. 


` ಇಲ್ಲಡೆ ಪೋದು ಕುಲ್ಲುನಗ ಬೊಡೆದಿ ಶಿವದೇವಿ ದೇವಪಾ೦ಡ್ಕಗ್‌ ಆಸರೊ ಕನತ್‌ ದೀಯೊಲು. 
ಆಸರೊ ತಗ್ಗದ್‌ ಬೊಡೆದಿಡ ಮೆಲ್ಲ ಕೇಂಡೆ. "ಇತ್ತೆ ಕಪ್ಸಲ್‌ಗ್‌ ಬಲಿ ಕೊರ್ಕರೆ ಏರೆನ್‌ ನಾಡುನೆಂದ್‌ 
ಎಂಕ್‌ ತರೆಕೇ ಪೋಪುಜಿ" ಶಿವದೇವಿನ ಮೊನೆ ತೂಯೆ. ಆಯಿಕ್‌ ಆಳ್‌ "ನೆಕ್ಕ್‌ ಈತ್‌ ಮಂಡೆ ಬೆಚ್ಚ 
ದಾಯೆ. ಏರಾ೦ಡಲಾ ಒಂಜಿ ಆಣನ್‌ ಕ್ರಯ ಕೊರ್ದು ದೆತೊನುನೆ. ಬೊಕ್ಕ ಆಯನ್‌ ಬಲಿ ಕೊರ್ಪುನೆ. 
ಸಾಂಕ್ಕರೆ ತೀರ೦ದೆ ನರಕ ಬರ್ಪಿನ ಅಪ್ಪೆ ಅಮ್ಮನಕುಲು ಏತ್‌ಲಾ ಉಳ್ಳೆರ್‌" ಪ೦ಡಲ್‌. "ಅವು ನಮ್ಮ 

ತುಳುನಾಡ್‌ಡ್‌ ಬಂಜ ಶಿವದೇವಿ. ಬೇತೆ ದೇಶೊಲೆಡ್‌ ಪೂರಾ ದುಡ್ಡುಗು ಬೋಡದ್‌ ನರಮಾನ್ಕನ್‌ 
ಮಾರುನಕುಲು ಉಲ್ಲೆರ್‌ಗೆ. ಆ೦ಡ ತುಳುನಾಡ್‌ಡ್‌ ಏರ್‌ ಮಾರ್ಕರೆ ತಯಾರುಲ್ಲೆರ್‌ ಪನ್‌. ಈ ಒಂಜಿ 
ಮಲ್ಲ ಮನಸ್‌ ಮಲ್ಲಂದಾಂಡ ಎನ್ನ ಕಾರ್ಯೊಕ್ಕೆಗೂಡು೦ಡು" ಆಸೆದ ಕಣ್ಣ್‌ಡ್‌ ಆಳೆನ್‌ ತೂಯೆ. 


"ಯಾನ್‌ ಮನಸ್‌ ಮಲ್ಪೊಡೆ? ಎಂಕ್‌ ಅರ್ಥ ಆಪುಜಿ. ಎನನ್‌ ತರೆ ಕಡು )ವರೊ ದಾನೆ ? 
ಯಾನ್‌ ಎ೦ಚಲ ಪರಬು ಆತೆ. ಎನನೊಂಜಿ ಕೆರ್ಡ್‌೦ಡ ಕುಡ ಒಂಜಿ ಜವ್ವಂದಿ ಪೊಣ್ಣನ್‌ ಕನವೊಲಿಂದ್‌ 
ಈರೆನ ಆಲೋಚನೆ ಉಪ್ಪೊಡು." ಸೊಜಿಗೊಡು ಕೇ೦ಡಲ್‌ "ನಿನನ್‌ ತರೆ ಕಡ್ಬುನೆ ಅತ್ತ್‌. ನಿಕ್ಕ್‌ ಏಳ್‌ 
ಜನೊ ಬಾಲೆಲು ಉಳ್ಳೆರತ್ತಾ, ಅವೆಟ್‌ ಒ೦ಜೆನ್‌ ಬಲಿ ಕೊರ್ಕಂದ್‌ ಎನ್ನ ಆಲೋಚನೆ". ದೇವಪಾ೦ಡ್ಕೆ 
ಮನಸ್‌ಗ್‌ ಧೈರ್ಯೊ ದೆತೊಂದು ಸರಿ ಬುಡ್ಬದ್‌ ಪಂಡೆ. ನೆನ್ನ್‌ ಕೇಂಡ್‌ದ್‌ ಅಳೆಗ್‌ ಪಿಸ್‌ರ್‌ ಒರನೆ 
ನೆತ್ತಿಗೇರ್‌೦ಡ್‌. "ದಾನೆ ಪ೦ಡರ್‌. ಎನ್ನ ಬಾಲೆಲೆಡ್‌ ಒರ್ಕನ್‌ ತರೆ ಕಡ್ಡೊಡುಂದಾ ? ಕೊರಯೆ. ಎನ್ನ 
ಬಾಲೆಲೆನ್‌ ಯಾನ್‌ ಬುಡಯೆ. ಎಂಕ್‌ ಬಾಲೆಲು ದಾಲ ಎಚ್ಚಾತಿಜಿ. ಉ೦ದು ಪೂರ ಆ ನಾರಾಯಣನ 
ಮಸಲತಿಗೆ. ಆಯಗ್‌ ಬಾಲೆಲಿಜ್ಜಿ. ಆಯನ ಬೊಡೆದಿ ಸೀತಮ್ಮಗ್‌ ಏಪ ತೂ೦ಡಲ ಎನಡ ನಂಜಿ. ಕೋಡೆ 
ಈರೆನ್‌ ಲೆತೊನು ಪೋದು ತರೆ ನಿಲ್ಕೆ ದಿ೦ಜದಿಪ್ಪೊಡು" ಪಟಪಟಾ೦ದ್‌ ಒರೊನೆ ಬಾಯಿ ಬುಡ್ಕಲ್‌. 
"ಅ೦ಚ ಅತ್ತ್‌ ಶಿವಾ. ಒಂತೆ ಸರಿ ಕೆಬಿ ಕೊರ್ದು ಕೇನ್‌. ಕಪ್ಪಲ್‌ಗ್‌ ಬಲಿ ಕೊರ್ಜಿಂಡ ಲಕ್ಷಾಂತರ ಪಣವು 
ನಷ್ಟ ಆಪುಂಡು. ಈ ಸಂಪೊತ್ತು ಏರೆಗಿತಿ ಶ್ರಿನವು ಪನ್‌. ನಿನ್ನ ಜೋಕ್ಷೆಗೇ ಇತ್ತಿನವು. ಒ೦ಜಿ ಮಗನ್‌ ಬಲಿ 
ಕೊರ್ದು ಕಪ್ಪಲ್‌ ಪರದೇಶೊಗು ಕಡಪುಡುಂಡ ಪತ್ತ್‌ ಪಾಲ್‌ ಲಾಭ ಬರ್ಪುಂಡು. ನಿನ್ನ ಆಜಿ ಜನ ಬಾಲೆಲು 
ಅಕುಲೆ ದು೦ಬುದ ಸ೦ತಾನ ಪರಿಯಂತ್ರೊ ಸುಕೊಟ್ಟುಪ್ಪ ್ರಿಷ್ಯರೆ ಸಾದಿ ಆಪುಂಡು. ನಿನ್ನ ಜೋಕುಲು ಎಂಕ್‌ಲಾ 
ಜೋಕುಲೆ. ದುಂಬುದ ಸುಕೊತ ಆಲೋಚನೆಗಾದ್‌ ಇತ್ತೆ ಒಂತೆ ದುಕ್ಕೊ ಪಡೆವೊನೊಡಾಪುಂಡು. ಒಂಜಿ 
ಬಾಲೆನ್‌ ಕೊರು. ಒರಿನ ಆಜಿ ಜನೊನು ತೂದು ಆಯನ್‌ ಮದಪು". ದೇವ ಪಾ೦ಡ್ಕನ ಪಾತೆರೊ ಕೇಂಡ್‌ದ್‌ 
ಶಿವದೇವಿ ಕೋಪೊಡು ರಕ್ಕಸಿನ ಒರು ಆಯಲ್‌. ಕಣ್ಣ್‌ ಕೆಂಪು ಮಲ್ತ್‌ದ್‌ ದೊಂಡೆ ನರಿತ್ಸ್‌ದ್‌ "ಕೊರಯೆ. 
ಯಾನ್‌ ತರೆಕಡ್ಫ್ಕರೆ ಬಾಲೆನ್‌ ಕೊರಯೆ. ಎಂಕ್‌, ಎನ್ನ ಜೋಕುಲೆಗ್‌ ಈರೆನ ಆಸ್ತಿ ಬದ್ಕ್‌ ಬೊಡ್ಡಿ. 
ಬದ್ಕ್‌ದ್‌ ಒರಿ೦ಡ ಎ೦ಕುಲು ನಟ್ಟ್‌ದ್‌ ಬಂಜಿ ದಿ೦ಜವೊ. ಈರೆನ ಬದ್ಕ್‌ಗ್‌ ಸೂ ಬೂರಡ್‌. ಈರ್‌ ಆ 
ಜೋಕುಲೆಗ್‌ ಅಮ್ಮೆ ಅತ್ತ್‌. ಪುಟ್ಟಯಿ ಬಾಲೆಲೆನ್‌ ಕೆರ್ಕರೆ ಪಿದಾಡ್ನ ರಕ್ಕಸೆ. ನನ ಒಂಜಿ ಗಳಿಗೆಲಾ ಯಾನ್‌ 
ಮೂಲು ಉಂತಯೆ. ಮೂಲು ಉಂತುಂಡ ಎನ್ನ ಜೋಕುಲೆನ ಜೂವೊಗು ಅಪಾಯೊ" ಪಂಡೊಲು. ಏಳ್‌ 
ಜೋಕುಲೆನ್ಲಾ ಪಿದಾಡ್ಬುಡ್ಯಲ್‌, ತಾನ್‌ಲಾ ಸೀರೆ ರವಕೆ ಕುಂಟು ಗಂಟ್‌ ಮೂಟೆ ಕಟೊ೦ಡಲ್‌. ಜೋಕುಲೆನ್‌ 
ಒಯ್ತೊಂದು ಇಲ್ಲ್‌ ಮೊಟ್ಟಿ ಕಲ್ಲ್‌ ಜತ್ತೊಲು. "ಶಿವದೇವಿ ಉಂತು" ಪಂಡೆ ದೇವಪಾಂಡೈ. ಕಂಡನ್ಮನ 
ಲೆಪ್ಪುಗು ಕೆಬಿ ಕೊರ೦ದೆನೆ ಜಾಲ್‌ ಕಡತ್ತಲ್‌. ಜೋಕುಲು ಒರ ಅಪ್ಸೆನ್‌ ಒರ ಅಮ್ಮನ್‌ ತೂಪೊ. "ಬಲೆ 
ಜೋಕುಲೆ ನಿಕುಲು ಮೂಲು ಉಂತ್ಕರ್‌೦ಡ ನಿಕ್ಲೆ ಅಮ್ಮೆ ನಿಕ್ಲೆನ್‌ ಒರ್ಕೊರ್ಕನೇ ಕಪ್ಪಲ್‌ಗ್‌ ತರೆ ಕಡ್ತ್‌ದ್‌ 
ಸ೦ಪೊತ್ತು ದಿ೦ಜವೊನ್ಹೆ. ಬದ್ಕುನ ಆಸೆ ಇತ್ತ್‌೦ಡ ಬಲೆ ಎನ್ನೊಟ್ಟಿಗೆ" ಅಪ್ಪೆನ ಪಾತೆರೊ ಕೇ೦ಡ್‌ದಾನಗ 
ಜೋಕುಲೆಗ್‌ ಅಮ್ಮನ ಮೋನೆ ತೂಯರೆ ಪೋಡಿಗೆ ಆ೦ಡ್‌. ಸರಸರಾ೦ದ್‌ ಜೋಕುಲು ಅಪ್ಪೆನ ಪಿರಾವುಡೆನೆ 
ಬಲಿತ್ತೊ. "ಶಿವದೇವೀ ಎನ್ನ ಇಲ್ಲದ ಮೊಟ್ಟಿ ಕಲ್ಲ್‌ ಜತ್ತ್‌ದ್‌ ಎನ್ನ ಪಾತೆರ ಮೀರ್‌ದ್‌ ಪೋಯ. ಜತ್ಕ್‌ 

ಮಯಿಸಂದಾಯೆ ಒಲಿಯೆ 


ಬಲಿ ಕೊರ್ಕರೆ ನಾರಾಯಣೆ ದಿನೊ ತೂದು ಬತ್ತೆ. ಬಾಲೆ ಜಯನ್‌ ತಮ್ಮಲೆನಲ್ಪಬುಡ್ಡು ಅಪ್ಪೆ 
ಅಮ್ಮೆ ಅಕುಲೆ ಊರುಗು ಪಿದಾಡ್ಕೆರ್‌. ಕಣ್ಣ್‌ ಎನ್ನಿಜಿ೦ಡಲಾ ಕರ್ಲ್‌ ಎನ್ಕು೦ಡೇ ಪನ್ಸಿಲೆಕ ಸತ್ಯವತಿಗ್‌ 
ಮಗನ್‌ ಬುಡ್ಡು ಪೋಯರೆ ಬಾರಿ ಬಂಜ ಆಂಡ್‌. ಮಗನ್‌ ಕಡೇತ ಸರ್ತಿ ಅಪ್ಪೆ ಅಮ್ಮೆ ಮೋಕೆಡ್‌ 
ಅರಾದ್‌ ಪತ್ತ್‌ದ್‌ ಮುತ್ತೊ ಕೊರ್ದು "ಕುಡ ಒಂಜಿ ಜನ್ಮೊಡು ಈ ಎ೦ಕ್ಲೆಗ್‌ ಮಗೆ ಆದ್‌ ಪುಟ್ಟು ಬಾಲೆ" 
ಪಂಡೆರ್‌. "ಎಂಕ್ಷೆ ಬಾಲೆನ್‌ ಪೊರ್ಲುಡೆ ತೂವೊನು" ಪಂಡ್‌ದ್‌ ಮಯಿಸ೦ದಾಯಡ ಅರಿಕೆ ಮಲ್ತೊಂಡೆರ್‌. 
ನಿಧಾನೊಡು ಕಾರೊಯ್ತೊಂದು ಪಿರ ಪಿರ ತೂವೊ೦ದು ಅಪ್ಪೆ ಅಮ್ಮೆ ಊರುಗು ಪೋಯೆರ್‌. ಬಲಿ ಪಂಡ 
ದಾದಂದ್‌ ತೆರೆಯಂದಿ ಬಾಲೆ ಜಯೆ ಅಪ್ಪೆ ಅಮ್ಮನ್‌ ಸ೦ತೋಸುಡೇ ಕಡಪುಡ್ಡು ಕೊರೈ. 


ಮೂರ್ತೊಗು ಸರಿಯಾದ್‌ ಜಯನ್‌ ಮೀಪದ್‌ ಉನ್ಸದ್‌ ಸಿ೦ಗಾರೊ ಮಲ್ಮ್‌ದ್‌ ಕೆಕ್ಕಿಗ್‌ 
ಕೆಂಪು ಪೂತ ಮಾಲೆ ಪಾಡ್ತ್‌ ಕತ್ತಲೆದ ಪೊರ್ತುಗು ಕಟುಕೆರ್‌ ಕಪ್ಪಲ್ಹ ಕೈತಡೆ ಲೆತೊ೦ದು ಪೋಯೆರ್‌. 
ದೇವಪಾ೦ಡ್ಕೆಲಾ ನಾರಾಯಣೆಲಾ ದೂರೊಡುಂತುದು ಕುಂದೋದರಡ "ಪೊರ್ಲುಡು ಬಲಿ ಸ್ಟೀಕಾರೊ ಮಲ್ತ್‌ದ್‌ 
ಕಪ್ಸಲ್‌ ಬುಡ್ಡು ಕೊರೊಡು" ಪಂಡ್‌ದ್‌ ಕೈ ಮುಗೈರ್‌. ಕಪ್ಪಲ್ಲ ಮುದೆಲ್ಸ್‌ ಜಯೆ ಮುಟ್ಟೆ. ಕೈಟ್‌ ಬಾಲ್‌ 
ಕತ್ತಿ ಪತೊ೦ದು ಕಟುಕೆರ್‌ "ಕಪ್ಪಲ್‌ನ್‌ ಮುಟ್ಟುದ್‌ ಕಪ್ಪಲ್‌ಗೆ ಅಡ್ಡ ಬೂರ್ದು ಕು೦ದೋದರನ್‌ ನಿನೆತೊನು" 
ಪಂಡೆರ್‌. ಬಾಲೆ ಜಯೆ ಕಪ್ಪಲ್‌ ಕೈಟ್‌ ಮುಟ್ಟಿನ ಸಾತ್‌ಗ್‌ ಕಪ್ಪಲ್‌ದುಳಯಿಡ್ಡ್‌ ಮಲ್ಲ ಒಂಜಿ ಸೊರೊ 
ಕೇನ್‌೦ಡ್‌. 


"ಎಂಕ್‌ ಆವಾರೊ ಬೊಡ್ಡಿ. ಬಾಲೆ ಜಯೆ ಎನನ್‌ ನ೦ಬಿನ ವೀರ ಪಾ೦ಡ್ಕನ ಮಗೆ. 
ನೆತ್ತೆರ್‌ದಾಸೆಗ್‌ ಯಾನ್‌ ಎನ್ನ ಭಕ್ತನ ಬದ್ಮ್‌ನ್‌ ದುಕ್ಕೊಡು ಮುರ್ಕಯರೆ ತಯಾರಿಜ್ಜಿ. ಕಪ್ಸಲ್‌ನ್‌ ಬುಡ್ಡು 
ಕೊರೈ. ಕಪ್ಪಲ್‌ ನೀರ್‌ಗ್‌ ಜಪ್ಪಲೆ". 


ಈತ್‌ ಪಾತೆರೊ ಕೇನ್ನಗ ಕಟುಕೆರ್‌ ದೆರ್ತಿ ಕತ್ತಿನ್‌ ತಗ್ಗಯೆರ್‌. ದೇವಪಾ೦ಡ್ಕೆಲ ನಾರಾಯಣೆಲಾ 
ಪಾರ್‌ ಬತ್ತ್‌ದ್‌ ಜಯನ್‌ ಆರಾದ್‌ ಪತೊಂಡೆರ್‌. ನರಬಲಿ ಉಂತುದು ಪೋ೦ಡು. ಜಯಪಾಂಡ್ಕೆ 
ಕಪ್ಪಲ್‌ನ್‌ ಒಂಜಿ ಕೈಟ್‌ ನೂಕ್ಕೆ. ಮಯಿಸ೦ದಾಯನ ಮೈಮೆಡ್‌ ಕಪ್ಪಲ್‌ ಸರ್ರ೦ದ್‌ ಜಾರ್ಡ್‌ ನೀರ್ಡ್‌ 
ಪೋದು ಉಂತುಂಡ್‌. ಕಪ್ಪಲ್‌ ಮನದನಿ ಕಾಂಡೆ ಪಿದಡುನೆ೦ದ್‌ ನಿಗಂಟಾಂಡ್‌. ನಾರಾಯಣೆ ಕಪ್ಸಲ್ಹ್‌ 
ಬೇರೊಗು ಪೋಪುನೆ೦ದ್ಲಾ ಅಂಡ್‌. ಸೀತಮ್ಮ ತನ್ನ ಅಪ್ಪೆ ಇಲ್ಲಡೆ ಪೋಯೊಲು. ರಾತ್ರೆ ಇಡೀ ಮೂಜಿ 
ಜನೊಕ್ತಾ ನಿದ್ರೆ ಇಜ್ಜಿ. ರಾತ್ರಾ ರಾತ್ರೆ ಇಲ್ಲ್‌ ಇಲ್ಲಡೆ ಪೋದು ಕಪ್ಪಲ್ಡ್‌ ಪೋಪಿ ಜವ್ವನೆರೆನ್‌ ಪಿದಾಡ್ಬದ್‌ 
ಲೆತೊ೦ದು ಬತ್ತೆರ್‌. ಬೋಡು ಬೋಡಿತ್ತಿನ ಆಹಾರ ಸಾಮಗ್ರಿಲೆನ್‌ ಅಜಿ ತಿ೦ಗೊಳುಗು ಬರ್ಪಿನಾತ್‌ 
ಕಪ್ಪಲ್ಡ್‌ ದಿ೦ಜಯೆರ್‌. ಜನೊ, ಸಾಮಾನ್‌ಡ್‌ ಕಪ್ಪಲ್‌ ದಿ೦ಜಿ೦ಡ್‌. ಪುಳ್ಯಕಾಂಡೆದ ಬ್ರಾಮಿ ಮೂರ್ತೊಗು 
ಕಪ್ಪಲ್‌ ಪಿದಾಡ್‌೦ಡ್‌. ದೇವಪಾಂಡೈ ಅರ್ವೆದೆ ಬಾಕಿಲ್‌ಡ್ಡ್‌ ಜಯಪಾ೦ಡ್ಕನ್‌ ಲೆತೊ೦ದು ಬೂಡುಗು 
ಪೋಯೆ. 

“ಇ೦ಚ ಜಯಪಾಂಡ್ಕೆ ಬದ್ಕ್‌ದ್‌ ಒರಿಯೆ. ಕಪ್ಪಲ್‌ ನೀರ್‌ಗ್‌ ಜತ್ತ್‌೦ಡ್‌. ದೇವ ಪಾ೦ಡ್ಕನ 
ಸಾಧನೆ ಸಾರ್ಥಕ ಅಂಡ್‌" ಪಂಡ್‌ದ್‌ ಅಜ್ಜೆರ್‌ ಕತೆ ಉ೦ತಯೆರ್‌. "ಜಯನ ಅಪ್ಪೆ ಅಮ್ಮಗ್‌ ಎತ್‌ 
ಸ೦ತೋಸು ಆತ್ವ೦ದ್‌" ಪ೦ಡಲ್‌ ದೇವಕಿ. "ಆಯನ್‌ ಆಯನ ಇಲ್ಲಡೆ ಕಡಪುಡ್ಡೆರಾ?" ಭಾಸ್ಕರೆ ಕೇಂಡೆ. 
"ಜಯನ್‌ ಆಯನ ಇಲ್ಲಡೆ ದೇವಪಾ೦ಡ್ಕೆನೇ ಲೆತೊನು ಪೋಯೆ. ಅಪ್ಪೆ ಅಮ್ಮಗ್‌ ಬಾರಿ ಸ೦ತೋಸು 
ಅಂಡ್‌". ಅರ್ವದೆ ತಮ್ಮಲೆ ಒಟ್ಟಿಗೆನ್‌ ಉಪ್ಪಡ್‌, ಪ೦ಡೆರ್‌ ಆಯನ ಅಪ್ಪೆ ಅಮ್ಮೆ" ದೇವಪಾಂಡ್ಕೆ ಪಿರ 
ಆಯನ್‌ ಲೆತೊನು ಬತ್ತ್‌ದ್‌ ಬರವು ಸರವು ಕಲ್ಪಯೆ. "ಭೂತಾಳ ಪಾ೦ಡ್ಕೆ ದಾನೆ ನನಲಾ ಬತ್ತೀಜೆ?" 
ಭಾಸ್ಕರೇ ಕೇಂಡೆ. "ನಿಕ್ಕ್‌ ದಾನೆ ಅತ್‌ ಅ೦ಗಲ್ಪು. ತರಿ ಇನಿ ಕತ್ತಲೆಗ್‌ ಪನ್ನೆ, ಇತ್ತೆ ಯಾವು ಪಂಡ್‌ದ್‌ 
ಅಜ್ಜೆರ್‌ ಕತೆ ಉ೦ತಯೆರ್‌. 


ಅಳಿಯಕಟ್ಟ್‌ ದ ಕರ್ತು ಭೂತಾಳ ಹಾ೦ಂಡ್ಕೆ 


ಉನಸ್‌ ಆಯಿವೆಟ್ಟಿಗೆ ಪಿರ ಅಜ್ಜೆರ್‌ ಕತೆ ಪನಿಯರೆ ಅಟ್ಟಣೆ ಮಲ್ತೆರ್‌. ಜೋಕುಲು ಸುತ್ತು 
ಕೂಡ್ಕೊ. ಇನಿ ಅಪೆದಿಲ್ಲ್‌ದರಗುಲಾ, ಜಗ್ಗೆಲಾ ಬತ್ತ್‌ದೆರ್‌. ಅಜ್ಜೆರೆನ ಕತೆ ಸುರು ಆಂಡ್‌. 


ಆನಿ ಬಾರಕೂರುಡು ಬಾರಿ ಜನ ಸೇರ್ದ್‌ಂಡ್‌. ಊರುದ ಅರಸು ಸಿದ್ದವರ್ಮೆ ತೀರ್‌ ಪೋತೆ. 
ಅರಸುಗು ಬಾಲೆಲು ಇಜ್ಜಿ. ಕುಟುಮೊ ಇಜ್ಜಿ. ಏರೆಗ್‌ ಪಟ್ಟ ಕಟ್ಟುನೆ ಪಂಡ್‌ದ್‌ ಓಲೆಗೊಡು ಚರ್ಚೆ 
ಅಂಡ್‌. ಮಂತ್ರಿ ಸುಶರ್ಮೆ ಒಂಜಿ ಆಲೋಚನೆ ಪಂಡೆ. ಊರುದ ಮಾತ ಜನೊಕುಲೆನ್‌ ಬರ್ಕರೆ ಪನ್ನುನೆ. 
ಆನೆದ ಸೊ೦ಡಿಲ್ಡ್‌ ಪೂತ ಮಾಲೆ ಕೊರ್ದು ಬುಡುಪುನೆ. ಆನೆ ಏರೆಗ್‌ ಪೂತ ಮಾಲೆ ಪಾಡು೦ಡೋ ಆಯನ್‌ 
ಪಟ್ಟದ ಮಣೆಟ್‌ ಕುಲ್ಲವುನೆ. ಆಯಿಕ್‌ ಮಾತೆರ್ಲ ಒಪೈರ್‌. ಪಟ್ಟಾಭಿಷೇಕೊದ ದಿನ ನಿಗ೦ಟಾ೦ಡ್‌. ಊರಿಡಿಯ 
ಡ೦ಗುರೊ ಸಾರಯೆರ್‌. ಊರುಡ್ಡೂರು ಜನ ನಿರೆ೦ಡ್‌. ಏರ್‌ ಅರಸು ಅಪೆರ್‌೦ದ್‌ ತೂಯರೆ ಮಾತೆರೆಗ್ಲಾ 
ಅ೦ಗಲ್ಪು. 

ದೇವಪಾಂಡ್ಕೆ ಅರುವದೆ ಜಯನ್‌ ಲೆತೊಂದು ಸಭೆಕ್‌ ಪೋಯೆ. ರಡ್ಡ್‌ ಜನೊಲಾ ಅಂಗಣೊಡು 
ಕುಲೈರ್‌. ಅನೆದ ಕೈಟ್‌ ಪೂತ ಮಾಲೆ ಕೊರ್ಯೆರ್‌. ಆನೆ ತಿರ್ಗ್‌ ತಿರ್ಗ್‌ದ್‌ ಜಯ ಪಾಂಡೈ ಕುಲ್ಲಿನ 
ಸಾಲ್‌ಡೆ ಬತ್ತ್‌೦ಡ್‌. ಇಡೀ ಸಭೆಡ್ಡ್‌ ಒ೦ಜೇ ಒಂಜಿ ಸೊರೊ ಪಿದಾಡುಜಿ. ಮಾತೆರ್ನ ದಿಟ್ಟಿಲಾ ಆನೆದ 
ಮಿತ್ತೆ. ಬತ್ತ್‌ ಬತ್ತ್‌ದ್‌ ಆನೆ ಜಯನ ಕೈತಡೆ ಎತ್ತ್‌೦ಡ್‌. ಕುಲ್ಲೊ೦ದಿತ್ತಿನ ಜಯನ ಕೆಕ್ಕಿಲ್‌ಗ್‌ ಪೂತ 
ಮಾಲೆ ಪಾಡ್‌೦ಡ್‌. ಜಯೆ ಲಕ್ಕುದುಂತುದು ಸಭೆಕ್‌ ಕೈ ಮುಗಿಯೆ. ಮಂತ್ರಿನಕಲು ಬತ್ತ್‌ದ್‌ ಜಯನ್‌ 
ಕೊಂಬು ವಾಲಗೊಡು ಲೆತೊನು ಪೋದು ಪಟ್ಟದ ಮಣೆಟ್‌ ಕುಲ್ಲಯೆರ್‌. ಪುರೋಹಿತೆರ್‌ ಮಂತ್ರ ಪಂಡ್‌ದ್‌ 
ಅಭಿಷೇಕ ಮಲ್ತೆರ್‌. “ಜಯಪಾ೦ಡ್ಕಗ್‌ ಜಯ ಆವಡ್‌" ಪಂಡ್‌ದ್‌ ಜನೊಕುಲು ಸ೦ತೋಸುದ ಕಣನೀರ್‌ 
ಬುಡುಯೆರ್‌. 


ಜಯಪಾಂಡ್ಕೆ ಬಾರಕೂರುದ ಗದ್ದಿಗೆ ಏರ್ಯೆ. ಅರಸು ಆಯೆ. ತನ್ನ ಅಪ್ಪೆ ಅಮ್ಮನ್‌ ಅರಂತಡೆಗ್‌ 

ಲೆಪ್ಪವೊಂಡೆ. ತಮ್ಮಲೆಗ್ಲಾ ಅರಂತಡೆಡೇ ಉಪ್ಪೊಡು ಪಂಡೆ. ಕೆಲವು ಸಮಯ ಆನಗ ಕಡಲ ಬರಿ ಕಾಪುದಕುಲು 
ಓಲೆಗೊಗು ಬತ್ತ್‌ದ್‌ ಬ೦ದರ್‌ಡ್‌ ಒಂಜಿ ಮಲ್ಲ ಕಪ್ಪಲ್‌ ಬತ್ತ್‌ದ್‌ ಉ೦ತುದುಂಡು ಪಂಡೆರ್‌. ಅನಿಗ್‌ 
ದೇವಪಾ೦ಡ್ಕನ ಕಪ್ಪಲ್‌ ಪೋದು ನಾಲ್‌ ವರ್ಸೊ ಆದಿತ್ತ್‌೦ಡ್‌. ತನ್ನನೇ ಕಪ್ಸಲ್‌ ಆದಿಪ್ಪೊಡು೦ದು 
ದೇವಪಾ೦ಡ್ಕಗ್‌ ಅ೦ದಾಜಾ೦ಡ್‌. ದೇವಪಾ೦ಡ್ಕೆ ಕಡಲ ಬರಿಕ್‌ ಪೋಯೆ. ಕಪ್ಪಲ್‌ಡ್ಡ್‌ ಜತ್ತ್‌ದ್‌ ಬತ್ತಿನ 
ನಾರಾಯಣೆ "ಸಾವುಕಾರ್ರೆ ಎ೦ಕುಲು ಕು೦ದೋದರನ ದಯೆಟ್‌ ಬತ್ತ್‌ದ್‌ ಎತ್ತುರ್ಯೊ" ಪಂಡ್‌ದ್‌ ಅರಾದ್‌ 
ಪತೊಂಡೆ. ದೇವಪಾ೦ಡ್ಕೆ ನಾರಾಯಣನ್‌ ಅರಂತಡೆಗ್‌ ಲೆತೊನು ಪೋದು ಪಿದಯಿ ದೇಶೊಗು ಬೋದು 
ಬತ್ತಿನ ಸುಕೊ ಕಷ್ಟೊನ್‌ ಕೇಂಡೆ. "ಕಪ್ಪಲ್‌ ಬಾರಕೂರು ಬುಡುದು ರತ್ನಗಿರಿಕ್ಕ್‌ ಪೋ೦ಡು. ಅಲ್ಪ ಬೇರ 
ಮುಗಿ ಬೊಕ್ಕ ಅಲ್ತ್‌ಡ್ಡ್‌ ಕರಾಚಿಗ್‌ ಪೋ೦ಡು. ಅಲ್ಟ್‌ಡ್ಡ್‌ ಪಡ್ನಯಿ ತಿರ್ಗ್‌ದ್‌ ಪೋನಗ ಬಿರುಗಾಳಿ 
ಬತ್ತ್‌ದ್‌ ದಿಕ್ಕ್‌ ತತ್ತ್‌೦ಡ್‌. ಮಯಿಸ೦ದಾಯನ್‌ ನೆನೆತೊ೦ದಾನಗ ಗಾಳಿ ತಗ್ಗ್‌೦ಡ್‌. ಐಗುಪ್ತ ದೇಸೊಗು 
ಪೋಯ. ಅಲ್ಬಡ್ಡ್‌ ಕಪ್ಪಲ್‌ ದಿಂಜ ಪಚ್ಚೆಕಲ್ಲ್‌ ವಜ್ರ ವೈಢೂರ್ಯ, ಬೊಳ್ಳಿ ಬಂಗಾರ ಪಾದರಸೊ 
ಪತ್ತೊಂದು ಬತ್ತೊ" ಪಂಡ್‌ದ್‌ ನಾರಾಯಣೆ ಪಯಣೊದ ಕತೆ ಪಂಡೆ. ಮನದನಿ ಓಲೆಗೊ ಕೂಡ್ಲು 
ಕಪ್ಪಲ್ಲ ಸಾಮಾನ್‌ ಜಪ್ಲಾವುನೆಂದ್‌ ನಿಗಂಟಾಂಡ್‌. 


ಮನದನಿ ಜಯ ಪಾಂಡ್ಕನ ಓಲೆಗೊ ನಡತ್‌೦ಡ್‌. ಮಂತ್ರಿ ಸಾಮಂತೆರ್‌ ಬೂಡು ಗುತ್ತುದಕುಲು 
ದೇವಪಾ೦ಡ್ಕೆ, ನಾರಾಯಣೆ, ವೀರಪಾಂಡೈೆ, ಸತ್ಯವತಿ ಮಾತೆರ್ಲ ಓಲೆಗೊಡು ಕುಲೈರ್‌. ವಂದಿ ಮಾಗದೆರ್‌ 
ಸಂಪ್ರದಾಯ ಪಿರ್ಕಾರೊ ಪುಗರ್ತೆ ಪಂಡೆರ್‌. ಆತಾನಗ ಓಲೆಗ ಚಾವಡಿಡ್‌ ಕುಲ್ಲಿನ ದೈವೊದ ಪೂಜಾರಿಗ್‌ 
ಮಯಿಸಂದಾಯನ ವಸಯೊ ಆಂಡ್‌. ವಸಯೊ ಆದ್‌ ಇಂಚ ಅಪ್ಪಣೆ ಕೊರೈ. 


"ಯಾನ್‌ ಮಯಿಸ೦ದಾಯೆ, ಕುಂದೋದರೆ ಪ೦ಡಲಾ ಯಾನೆ. ಎನ್ನಾಡ್ಡಾದೇ ಊರುಗು 
ಕುಂದಾಪುರ ಪನ್ಸಿ ಪುದಾರಾಂಡ್‌ ಎನ್ನ ಭಕ್ತೆ ಜಯ ಪಾಂಡೆ. ಆಯೆ ಭೂತೊದ ದಯೊಟು ಅರಸು ಆಯೆ. 

ಯಾನ್‌ ಆಯಗ್‌ ಜೂವೊ ದಾನ ಮಲ್ತೆ ಆಯನ್‌ ಅರಸು ಮಲೆ. ಅಂಚಾದ್‌ ನನ ದುಂಬುಗು ಆಯೆ 
ಭೂತಾಳ ಪಾಂಡೆ". "ಭೂತಾಳ ಪಾ೦ಡ್ಕ, ಭೂತಾಳ ಪಾ೦ಡ್ಕಾ" ಪಂಡ್‌ದ್‌ ಮೂಜಿ ಮೂಜಿ ಸರ್ತಿ ಲೆತ್ತ್‌ದ್‌ 
. ಆಯಗ್‌ ಅಭಯ ಕೊರುಂಡ್‌. "ದೇವ ಪಾಂಡ್ಕನ ಬುಡೆದಿ ಜೋಕುಲು ಎಂಕ್‌ ಬಲಿ ಕೊರೈರೆ ಒತ್ತಿಜೆರ್‌. 
ಎನನ್‌ ಲೆಕ್ಕೊಗೇ ದೀಜೆರ್‌. ಊರು ಬುಡ್ಡು ಪೋಯೆರ್‌. ಅಕುಲೆನ್‌ ಯಾನ್‌ ತೂವೊಂಡೆ. ಅಕುಲೆನ್‌ 
ಒರ್ಕೊರ್ಕನೇ ಅರಿತ್ತೆ. ಒರಿನಕುಲು ನಟ್ಸ್‌ ತಿ೦ದೊ೦ದುಲ್ಲೆರ್‌. ದೇವಪಾ೦ಡ್ಕನ ಸ೦ಪೊತ್ತು ಪೂರಾ ಆಯನ 
ಅರುವದೆ ಭೂತಾಳ ಪಾ೦ಡ್ಕಗ್‌ ಸೇರೊಡು. ಬೊಡೆದಿ ಜೋಕುಲೆಗ್‌ ದಾಲಾ ಕೊರ್ಕರೆ ಬಲ್ಲಿ. ಅತ್ತೇ ಅತ್ತ್‌ 
ನನ ದುಂಬುಗು ತುಳುನಾಡ್‌ಡ್‌ ಇ೦ಚನೇ ನಡಪೊಡು. ಉಂದು ಅಳಿಯ ಸಂತಾನ ಕಟ್ಟ್‌. ಉಂದು 
ದೈವೊದ ಕಟ್ಟ್‌. ಉಂದು ನಾಗ ಬಿರ್ಮೆರೆ ಕಟ್‌ ರ" ಭೂತೊ ಮೂಜಿ ಮೂಜಿ ಸರ್ತಿ ಸಾರ್ದ್‌ ಪಂಡ್‌೦ಡ್‌. 


ಅಯಿಡ್ಡ್‌ ಬೊಕ್ಕ ಅಳಿಯ ಸಂತಾನ ಕಟ್ಟ್‌ ಪಿರ್ಕಾರೊ ತುಳುನಾಡ್‌ಡ್‌ ನಡತೊಂದು 
ಬರೊಡಾಯಿನ ಪದ್ನಾಲ್‌ಕಟ್ಟ್‌ ಪದ್ದಾಜಿ ಕಟ್ಟಲೆನ್‌ ಸಾರ್ದ್‌ ಪ೦ಡ್‌೦ಡ್‌. ನೆನ್ನ್‌ ಕಲ್ಲ್‌ಡ್‌ ಬರೆಪದ್‌ 
ಪಂಚಲಿಂಗೇಶ್ವರನ ಅ೦ಗಣೊಡು ನಡ್ಸವೊಡು೦ದು ಅರಸುಗು ಅಪ್ಪಣೆ ಕೊರುಂಡು. 


ಅಯಿಡ್ಡ್‌ ಬೊಕ್ಕ “ಕಪ್ಸಲ್ಹ್‌ ಬತ್ತಿ ಸಾಮಾನ್‌ ಪೂರ ಭೂತಾಳ ಪಾ೦ಡ್ಕನ ಭಂಡಾರೊಗು 
ಸೇರೊಡು. ಬೇಲೆ ಬೆ೦ದ್‌ನ ನಾರಾಯಣಗ್‌ ಬೋಡಿತ್ತಿ ಸ೦ಪೊತ್ತು ಉ೦ಬೊಳಿ ಬುಡ್ಡು ಓಲೆಗೂಡು 
ಕುಲ್ಲವೊಡು. "ಇ೦ಚ ಅಪ್ಪಣೆ ಕೊರ್ದು ಮಯಿಸ೦ದಾಯೆ ಪೂಜಾರಿನ ಮೈಡ್ಸ್‌ ಬುಡ್ಡು ಪೋಯೆ. ಭೂತಾಳ 
ಪಾ೦ಡ್ಕರಾಯಗ್‌ ಜಯ ಆವಡ್‌ ಪನ್ಸಿ ಸೊರೊ ಓಲೆಗೊಡ್ಡು ಪಿದಡ್ಡ್‌ ಮುಗಲ್‌ ಮುಟ್ಸ್‌೦ಡ್‌. 


ಭೂತಾಳ ಪಾ೦ಡ್ಕೆ ಭೂತೊ ಪಂಡಿಲೆಕನೆ ನಡತೊಂಡೆ. ಕಲ್ಪರವು ಬರೆಪದ್‌ ನಡ್ಬಯೆ. ಅಳಿಯ 
ಸ೦ತಾನೊದ ಕಟ್ಟು ಕಟ್ಟಳೆನ್‌ ಊರಿಡಿಯ ಡಂಗುರ ಸಾರ್ಡ್‌ ತೆರಿಷಯೆ. ತೆರಿನಾಕುಲೆನ್‌ ಬರ್ಪದ್‌ ಗ್ರಂಥೊ 
ಬರೆಪಯೆ. ಮಯಿಸಂದಾಯಗ್‌ ತಾನೊ ಕಟ್ಟದ್‌ ಧರ್ಮೊ ನೇಮ ಕೊರ್ಪೆಯೆ. ಊರುಡು ದೈವ ದೇವೆರೆಗ್‌ 
ಗುಡಿ ಕಟ್ಟಯೆ. ಪೆರಿಯರ೦ತಡೆ ಕೋಟೆ ಕೊತ್ತಳ ಕಟ್ಟಯೆ. ಕೈತತ್ತ್‌ ಪೋಯಿನ ರಾಜ್ಕೊನು ಗೆಲ್ಮ್‌ದ್‌ 
ಕೈತುಳಯಿ ಮಲ್ಲೊಂಡೆ. ಜನ ಸುಕೊ ಸ೦ತೋಸುಡು ಭೂತಾಳ ಪಾ೦ಡ್ಕನ್‌ ಪುಗರೊಂದಿತ್ತೆರ್‌. 


"ಇತ್ತೆ ಗೊತ್ತಾ೦ಡ್‌ ಎ೦ಕ್‌ ಭೂತಾಳ ಪಾಂಡ್ಕೆ ಪಂಡ ಏರ್‌೦ದ್‌" ಪಂಡೆ ಭಾಸ್ಕರೆ. "ಅಪಗ 
ಅಳಿಯಕಟ್ಟ್‌ ಆಯಡ್ಡ್‌ ಬೊಕ್ಕ ಉ೦ಡಾ೦ಡ್‌" ಪ೦ಡಲ್‌ ದೇವಕಿ. " ಅಂದ್‌ ಈಡೆಗ್‌ ಕತೆ ಮುಗಿಂಡ್‌” 
ಪಂಡೆರ್‌ ಅಜ್ಜೆರ್‌. 


ಜೋಕುಲು ಹಾಸಿಗೆಡ್‌ ಜೆತ್ತೊ. ಅವೆಕ್ಕ್‌ ಕಣ್ಣು ಮುಚ್ಚಿ೦ಡಲಾ ಮಯಿಸ೦ದಾಯೆನೇ 
ತೋಜೊಂದಿತ್ತೆ. ಒಂತೆ ಪೊರ್ತಾನಗ ನಿದ್ರೆ ಬತ್ತ್‌೦ಡ್‌. 

ಜೋಕ್ಲೆಗುದ್‌ ತುಳು ಕತಿಕ್ಟುಲು 


ಕೋಟಿ- ಚೆನ್ನಯ 
ಅಕ್ಕೆರಸು ಸಿರಿ 
ಕೋಡ್ದಬ್ಬು 

ಪರತಿ ಮಂಗನೆ 
ಪುಳ್ಕೂರ ಬಾಚೆ 
ಅಬ್ಬಗೆ ದಾರಗೆ 
ಮೂಂಕು ಸಂಬಳೊ 
ಮಗೆ ಬರವು ಕಲ್ತೆ 
ಮಾಯಾಂದಾಳ್‌ 


ಕಲ್ಲುರ್ಟಿ ಕಲ್ಕುಡೆ 


ಣ್ಣ್‌ಡ್‌ ತೂವಂದಿನ ಕೆಬಿಟ್‌ ಕೇನಂದಿನ 


. ಮುಡಿಪ್ಸೆರಾವಂದಿ ಮಲ್ಲಿಗೆ 
. ಅಪ್ಪೊದಡ್ಕೆ 


. ಭೂತಾಳ ಪಾಂಡ್ಕೆ 


ಡಾ. ವಾಮನ ನಂದಾವರ 
ಡಾ. ಸುಶೀಲಾ ಉಪಾಧ್ಯಾಯ 
ಕೆ. ಲೀಲಾವತಿ 

ವೆಂಕಟರಾಜ ಪುಣಿಂಚತ್ತಾಯ 
ಕೆ.ಜೆ. ಶೆಟ್ಟಿ ಕಂಡಂದಲೆ 

ಡಾ. ಕೆ. ಚಿನ್ನಪ್ಪ ಗೌಡ 
ಕನರಾಡಿ ವಾದಿರಾಜ ಭಟ್‌ 
ಯಶವಂತಿ ಸುವರ್ಣ 
ಅಮೃತ ಸೋಮೇಶ್ವರ 
ಕ್ಯಾಥರಿನ್‌ ರಾಡ್ರಿಗಸ್‌ 

ಡಾ. ಗಣನಾಥ ಶೆಟ್ಟಿ ಎಕ್ಕಾರು 
ಕುದ್ಕಾಡಿ ವಿಶ್ವನಾಥ ರೈ 
ಗಣೇಶ ಅಮೀನ್‌ ಸಂಕಮಾರ್‌ 
ಕೆ. ಆರ್‌. ರೈ 

ಅನಂತರಾಮ ಬಂಗಾಡಿ 

ಡಿ. ಯದುಪತಿ ಗೌಡ 

ಎನ್‌. ಕೊಯಿರಾ ಬಾಳೆಪುಣಿ 
ಮುದ್ದು ಮೂಡುಬೆಳ್ಳೆ 


ಡಾ. ಪಾಲ್ತಾಡಿ ರಾಮಕೃಷ್ಣ ಆಚಾರ್‌ 

